Sierra de Lokiz - naturgune babestuak - navarra.es\nSierra de Lokiz - naturgune babestuak\nAllinibar, Ameskoabarren, Antzin, Aranaratxe, Eulate, Lana, Larragoa, Metauten eta Lokizko Mendilerroa.\n490 - 1.253\nBasaurako natura-erreserba (RN-15)\nEz da oso ezaguna eta misterioa dario. Harkaizti eta malkar ikaragarriz egina dago, sakan eta oihan ederrez. Trantsizio-klima honetan ederki nabari da eragin mediterraneoa, eta horren ondorioz, espezie oparotasun harrigarria dago. Estellerriko txoko honi oraindik ere ikatz-usaina dario.\n/documents/57648/134258/LGI_048_20040904D0006.jpg/c4b21147-3bc3-e630-9fd1-e9756d5fcd7e?t=1527840329498 Tejo, hojas y fruto Lander Goñi Irigoyen\nNafarroako mendebaldearen erdigunean kokatua, Lokizko mendilerroak Allin eta Metautengo ibarretatik Arabara bitarteko bazterrak hartzen ditu, 22 km-ko luzeran eta 140 km koadroko luze-zabaleran. Kareharrizko kaskoak malkar eta haitz zorrotzez babesturik daude; harkaitzetan, hogeita hamarren bat kobazulo eta barrunbe daude ezkutaturik, eta haietako batzuetan, saguzarra bizi da. Ugatzek, sai zuriek eta arrano beltzek zerua zeharkatzen dute paisaiaren gainean, bi harkaiztirik ikusgarrienak aukeratu baitituzte bizitzeko: Allinibarkoa eta Lana Ibarrekoa, hain zuzen. Mendilerroko hartxingadi eta harkaitzen artean ezpelak eta ipuruak hazten dira.\nLokiz berezko muga bat da klimarako. Iparraldean ibar hezeagoak daude (Ameskoa eta Arana), eta hegoaldean, berriz, mendiaren oineko lurraldea eta lur lauak (Egaibar eta Berrotza ibarra). Erdian Lokiz dagoenez, landaretza askotarikoa da, oparoa benetan. Goialdean, pagadiak eta haritz ilaunduneko hariztiak dira nagusi. Haritz ilaundunak ugari eta funtsezkoak dira, haien artean tamaina handiko zuhaitz zaharrak daudelako, eta zuhaitz zaharrak funtsezko habitata dira mehatxupean dauden intsektu-espezie batzuetarako, zur hilaz elikatzen baitira; haien artean, arkanbelea, kakalardo eremita eta Rosalia alpina kakalardo miretsia (alpetar adarluzea). Okil ertaina ere hariztietan bizi da; oihan helduetako hegaztia da eta, gehienbat, intsektu xilofagoak jaten ditu; enborretan eta enbor-azaleko hutsarteetan harrapatzen ditu.\nLokizko erdiko aldean, erkametzak dira nagusi, eta hegoaldean, berriz, gurbitzek eta barnealdeko arteek (karraskak) tapiz trinkoa osatzen dute. Hain zuzen ere, erkameztiek eta barnealdeko artadiek osaturiko tapiz eder hori da mendi honen ezaugarrietako bat, zuhaitz horiek bizirik iraun baitute, eta guztiz garrantzitsuak izan dira inguruko bizilagunek egur-ikatza egiteko. Gaur egun, ia ez da kea darion txondorrik edo ikaztobirik ikusten, baina Biloria herri txikian ikazkintza berriz ere ardatza izaten da uda partean.\nEremu irekietan, gainera, Lokizko zenbait lekutan, azienda bazkatzen da sasien artean, bazkalekuetan; behiak eta zaldiak, gehienbat. Abereendako idoi eta istiletan, anfibio-espezie batzuk bizi dira, batzuk arras esanguratsuak; zuhaitz-igel arrunta eta gailurretako uhandrea, adibidez.\n/documents/57648/134258/CARLOS_P1390698.jpg/cf17c982-aba0-ed6d-1953-baff0911e636?t=1527840328233 Senderismo Carlos Emilio Alonso Fernández\nOndare aberatsa: natura, artea, historia\nBidexka- eta bide-sare zabala dago, herrietatik mendira igotzeko, betiko bide gehienak mantendu baitira. Adibidez, P-49 eta P-49 bis abelbideak, Ameskoa Galbarrarekin (Lana Ibarra) eta Antzinekin lotzeko, hurrenez hurren.\nPR NA-184 “Santiago Lokizkoa” eta PR NA-185 “San Kosme eta San Damian ermita” bidexkak markatuak daude. Bestalde, jende guztiak egiteko modukoa da Basaurako natura-erreserba zeharkatzen duen bidexka. Hain zuzen ere, Basaurako arteak ia 1,5 metro ditu diametroan eta, 13,10 metro, altueran. Monumentu Natural izendatu zuten 2009an, urtetsua delako, eta balio ekologiko handia eta egitura bitxia duelako. Oihan horretan artea da nagusi. Inguruan zuhaitz ederrik bada ere, Basaurakoa da adierazgarriena.\n8/2017 FORU DEKRETUA, otsailaren 15ekoa\nKartografia: Mapa de municipios Mapa de espacios Mapa de hábitats. Hoja 1 Mapa de hábitats. Hoja 2 Mapa de hábitats. Hoja 3 Mapa de hábitats. Hoja 4 Mapa de hábitats. Hoja 5 Mapa de hábitats. Hoja 6\nPrentsa-oharra, 2017-02-15: Gobernuak kontserbazio bereziko eremu izendatu du Lokizko Mendilerroa\nSapo común Eduardo Blanco Mendizábal\nJuniperus communis GN & BIO.GAN-NIK\nLagarto verde Lander Goñi Irigoyen\nEleocharis palustris GN & BIO.GAN-NIK\nErizo Eduardo Blanco Mendizábal


Gipuzkoako erresidentzietako greba deialdia apirilaren 8 arte luzatu du ELAk — ELA Sindikatua\nGipuzkoako erresidentzietako greba deialdia apirilaren 8 arte luzatu du ELAk Erresidentzietako langileek Martxoaren 8an amaitu dute Donostiako emakumeen etxean martxoaren 4tik geroztik aurrera eramaten ari ziren itxialdia eta hemendik aurrera kalean jarrituko dute borrokan, gutxienez, beste hilabete batez, greba deialdia apirilaren 8a arte luzatu ondoren. https://www.ela.eus/eu/gizalan/albisteak/gipuzkoako-erresidentzietako-greba-deialdia-apirilaren-8a-arte-luzatu-du-elak https://www.ela.eus/eu/gizalan/albisteak/gipuzkoako-erresidentzietako-greba-deialdia-apirilaren-8a-arte-luzatu-du-elak/@@download/image/ela erre.jpg\nLau egunetan burutu duten itxialdian Diputazioari premiazko bilera eskatu diote baina honek ez du erantzun ere egin. Aldundiak emakume eta gizonezkoen arteko berdintasuna sustatu eta, besteak beste, soldata arrakalaren erradikazioa bultzatuko duela esan berri du. Bada, langileek gogora ekarri dute %90ean Diputazioak finantzatuta dagoen zerbitzu publikoa dela erresidentzietakoa eta gizonezko langileak dituen azpikontratatutako kategoria bereko beste zerbitzu publiko batekin alderatuz, urtean 6000 euro gutxiago kobratzen dutela. "Soldata arrakalarekin benetan amaitu nahi baldin badu Aldundiak, aukera paregabea dauka erresidentzietako gatazka konpondu eta aste honetan hartu duen konpromisoa betetzeko", berretsi dute.\nLangileek 237. greba eguna egin dute eta Martxoaren 8 honetan mugimendu feministak antolatu dituen mobilizazio eta manifestazioetan hartuko dute parte. Aurrera eramaten ari diren greba feminista da, lan baldintzen hobekuntzetatik haratago, zaintzaren eredua erdigunean jarri dadila eta erresidentzietan eskaintzen den zerbitzua langile gehiagorekin hobetu behar dela eskatzen baitute. Helburu hauek lortu arte borrokan jarraituko dute.


Antzinako Gauzen Azoka Bilbon - Guggenheim Bilbao Museoa\nAntzinako Gauzen Azoka Bilbon\nBARAKALDO. Bilboko Antzinako Gauzen XXIX. Azoka “Euskal Herriko enkante eta antzinako gauzen azoka handiena” izango da, izan ere, BECek (Bilbao Exhibition Centre) adierazi duenez, guztira 10.000 metro koadro beteko ditu.\nAntzinako Gauzen Azokak egunero irekiko ditu ateak 10:00etatik 20:00era bitartean, eta gutxienez 40 urteko antzinatasuna duten gauzak hiru eurotik gorako prezioan erosteko aukera izango da. Besteak beste, altzariak, margolanak, bitxiak, fantasiazko bitxiak, landa-altzari zaharrak, bizikletak, argazki-kamerak, ordulariak, tiradera-altzariak, saskiak, lanparak, iragarki-kaxa edo -panel zaharrak egongo dira salgai.\n*www.deia.com egunkariaren testuan oinarritua\n*Irudia www.desembalajebilbao.com web gunetik ateratakoa\nLekua: Barakaldoko Bilbao Exhibition Centre


Idazten ari zarenean maiz agertzen diren hitzak osatzeko aukerak ezarri.\nAukeratu Tresnak - Autozuzenketa - Autozuzenketaren aukerak - Hitz-osatzea fitxa.\nMaiz erabiltzen diren hitzak gordetzen ditu, eta automatikoki osatzen du hitza gordetako hitz baten lehenengo hiru letrekin bat datozen hiru letra idatzi ondoren.\nEz baduzu jartzen puntuaziorik hitzaren ondoren, LibreOffice(e)k zuriune bat gehituko du. Hurrengo hitza idazten hasi bezain laster gehitzen du zuriunea.\nErakutsi iradokizun gisa\nHitz osoa laguntza-iradokizun gisa bistaratzen du.\nMaiz erabiltzen diren hitzak zerrenda batean gehitzen ditu. Hitz-osaketaren zerrendatik hitz bat kentzeko, hautatu hitza eta ondoren egin klik Ezabatu sarrera aukeran.\nDokumentu bat ixtean, kendu dokumentu horretan bildutako hitzak zerrendatik\nGaituta dagoenean, zerrenda garbitu egiten da uneko dokumentua ixtean. Desgaituta dagoenean, uneko hitz-osatzeko zerrenda erabilgarri jartzen da beste dokumentuetarako uneko dokumentua ixten duzunean. Zerrenda erabilgarri egongo da LibreOffice(e)tik irteten zaren arte.\nHautatu hitz-osaketa automatikora sartzeko erabili nahi duzun tekla.\nHitz osaketa ezesteko sakatu Ihes.\nSartu hitz baten gutxieneko luzera hitz-osaketaren eginbiderako hautagarri izan dadin.\nSartu hitz-osaketaren zerrendan gorde nahi duzun gehienezko hitz kopurua.\nBildutako hitzen zerrenda. Zerrenda baliozkoa izango da uneko dokumentua itxi arte. Uneko saioan, zerrenda beste dokumentuentzako erabilgarria egiteko, desgaitu "Dokumentua ixtean, kendu bildutako hitzak zerrendatik".\nHitz-osaketaren zerrendatik hautatutako hitza edo hitzak kentzen ditu.\nTitle is: Hitz-osatzea


PSE EUSKADI: Berriak: Idoia Mendia: "Euskadin frogatu dugu akordioak egiteko gai garela, eta, horri esker, lan egin dezakegu susperraldia poltsiko guztietara iristeko"\nIdoia Mendia: "Euskadin frogatu dugu akordioak egiteko gai garela, eta, horri esker, lan egin dezakegu susperraldia poltsiko guztietara iristeko"\nPSE-EEren idazkari nagusiak, Idoia Mendiak, nabarmendu duenez, sozialistek Euskadin frogatu duten "akordiorako gaitasunari" esker, bertako erakundeek euskal gizarteak eskatzen duenari erantzuna emateko aukera dute; adibidez, susperraldi ekonomikoa poltsiko guztietara iristeari eta hori kalitatezko enplegu bihurtzeari\nIdoia Mendiak, Onda Vasca irratian egindako elkarrizketa batean, egoera hori alderatu du Kataluniakoarekin. Konfiantza du Katalunian zentzutasuna gailenduko dela, eta bata bestearen aurka dauden bi bloke politikoek "elkarrekin eraikiko dutela". Eta, horretarako, beharrezkotzat jo du Generalitata legearen eta Konstituzioaren ordenaren barruan mantentzea.\nBestalde, Euskal Sozialisten idazkari nagusiak babestu du "gure belaunaldiari dagokiola Konstituzioa garai berri honetara egokitzea". Horrez gain, Estatutuaren erreformari dagokionez, gogora ekarri du PSE-EEk beti defendatu izan duela erreforma ahalik eta adostasun-maila handienarekin eta legearen barruan egin behar dela.


Testamentu Zaharreko pasarte honetan, Melkisedek, genealogiarik gabeko apaiz jentilak, bedeinkatu egin zuen Abrahan eta lortutako garaipenagatik Jainkoari eskerrak emateko, lurreko emaitzen eskaintza egin zuen. Ogia eta Ardoa eskaintze hura, Kristoren Gorputz Odolen egiazko opariaren irudia zen. Horrela ikusi eta sentitu du Kristau Elkarteak historian zehar. Entzun dezagun.\nPaulo apostoluarentzat, Jesusen azken afaria, bizitzako une garrantzitsua izan zen: bertan lotzen ditu iragana (Jaunaren heriotza), oraina (Jauna bizi da) eta geroa (Jaunarekin betirako elkartzea). Eukaristiak elkartasuna sortu eta Kristoren Bazkoaz lotzen gaituela gogorazten digu. Onar dezagun gogoeta garrantzitsu hau.\nJesusen Berri Ona bihotzez entzuteko prestatzen gara. Ogi-arrainen ugalketaren miraria, Eukaristiaren ezaugarria da. Jesusek, gero, Eukaristia eratzean egingo dituen keinu berak egiten ditu orain: Ogia hartu, begiak zerura jaso, bedeinkapena esan, zatitu eta ikasleei eman. Guztiek jan zuten eta denak ase ziren. Entzun dezagun kontakizuna.\n“Zerutik jaitsitako ogi bizia naiz ni;\nKristoren Gorputza gurtzeak honako hau ere eskatzen digu: Kristoren Gorputzaren zati direlako, anaia-arrebengana errespetuz eta prestutasunez hurreratzea. Kristoren Gorputza aldare gainean zatitu eta gure goseak asetzeko banatzen dugu; eta honek, gu ere zatitzera, banatzera garoaz; gure inguruan SOLIDARIOAK izatera. Hau egiten dugun neurrian Jesu Kristoren gurariekin bat egiten dugu, eta, horrela, Korpuzti eguna ospatu.\n"Hartu zituen bost ogiak eta bi arrainak... bedeinkazioa esan, zatitu eta ikasleei eman zizkien"


Oihanederren ibilbideaz hitz batzuk - Oihaneder Euskararen Etxea\nHasiera » Albisteak » Oihanederren ibilbideaz hitz batzuk\nOihanederren ibilbideaz hitz batzuk\n2016-10-17 / Hala Bedi Irratia\nOihaneder Euskararen Etxeko bigarren urteurrenaren testuinguruan Oihanedertarren enkargua jaso genuen: bi urte hauetan ibilitakoaren inguruko irakurketa egitea. Izan ere, bi urte hauetan gertuko bidelagunak izan gara Oihaneder eta Hala Bedi. Bi norabideetan gainera. Jon Aranaburu Hala Bediko kideak urteurrenean esan bezala, jakin nahiko genuke zenbat email eta mezu bidali eta dei egin dizkiogun elkarri Hala Bediko jendeak Oihanederreko lagunei. “Makina bat aldiz etorri gara hona tailerrak antolatzera, erakusketak egitera, kontzertuak prestatzera, eta beste hainbat gauzatara. Eta Oihanedertarrak ere ia astero izan ditugu gure estudioetan elkarrizketaren bat egiteko” bota zuen Jonek. Eta ez hori bakarrik…\n“Oihanedertarrek esan bezala, oparoa izan da bi urte hauetako uzta. Eta gu horren lekuko ere izan gara, eta ahal izan dugun heinean uzta hori ereiten eta horren berri ematen hortxe aritu gara. Rockomikiak, hitza adina mintzo, eskilarapeko soinuak, solasalean, kortxeak eta krispetak, gasteiztarrak arraun the world… horiek, orain boteprontoan bururatu zaizkidan ekintzak. Erein duzue, eta majo.\nGasteizen euskaraz bizi garenontzat, edo, behintzat, bizitzen saiatzen garenontzat erreferentziazko toki bihurtu zarete bi urte hauetan. Bazarete, hain boladan dagoen terminoa erabiltzeko, arnasgune bat. Eta bi urteko tartean lortzea, joño, bada zerbait. Zorionak!\nBaina bueno,autokonplazentzian ez zenutela erori nahi esan duzue, eta ez naiz ni izango, orain, zurikeriatan ariko dena, pelota besterik egingo ez dizuena. Aurrera begira ere, baduzue (badugu) lana. Hau hasi besterik ez da egin eta.\nBaduzue lana, zuek diozuen moduan, Euskarazko sorkuntza garatzeko laguntza ematen. Ze, oro har, sortzaileen egoera ona ez bada, pentsa Euskarazko sortzaileena nolakoa den. Baduzue lana Euskara ikasleek etxe hau beraien etxea ere badela sentiarazten. Izan dadila hau euskara ikasle, euskaldunberri, euskaldun zahar, eta euskalduntxarren etxe. Baduzue lana erdaldunekin komunikatzen, oraindik ere gehiengoa dira-eta gure hiri honetan, eta ziur, zuen eskaintzaren berri izango balute segituan joango direla euskaltegiren batera matrikulatzera. Eta baduzue lana antolatzen. Gero eta gehiago gara euskaraz eta euskararen inguruan lan egiten ari garen komunikabide, elkarte, talde, enpresa eta banakoak gasteizen. Imajinatzen duzue egunen batean guztion artean elkargune bat egon eta denok batera arraun egingo bagenu? Ah! eta ia ahaztu nuen! Kafe Antzokia! Izan dadila auzolanerako leku hura ere, egiten den lekuan egiten dela.\nAsko izan dira Oihanederren egindako ekintzei buruzko elkarrizketak gure estudioetan. Haietako batean elkarrizketatuarekin izandako mikroz kanpoko elkarrizketaz gogoratu naiz. Asisko Urmeneta etorri zen hona Rockomikiak erakusketaren harira, eta Oihanederri buruz ari ginela hala esan zigun: Troiako zaldi bat sartu duzue! Bai! Esan genion. Gaztelera nagusi zen ingurune batean, euskaldunez betetako zaldi bat sartu dugu, eta hasi gara ingurune horretan barreiatzen.\nSegi ereiten, beraz!”


Basque Teameko Amador Granados txirrindulariak brontzezko domina lortu du Rio de Janeiroko Munduko txapelketan - basqueteam\nTxirrindulari gipuzkoarra podiumeko hirugarren tokira igo da taldekako abiadura proban, Alfonso Cabello eta Eduardo Santasekin batera, hiri brasildarrean jokatu duten pistako txirrindularitza egokituko Munduko txapelketan.\nSailkapen txandan Granadosen hirukoteak Estatu Batuak mendean hartu ditu hirugarren markarik onena eginda (50.928 segundo). Talde txinatarra oso gertu izan dute (50.780), baita britainiarra ere (50.186) baina azken hauek sartu dira urrezko domina eskuratzeko borrokan. Egindako denborak brontzezko dominagatik lehiatzeko aukera eman dio Granadosen hirukoteari eta azkenean lortu egin du saria, Jason Kimball, Joseph Berenyi eta Justin Widhalm estatubatuarrei nagusituta.\nEduardo Santasek emaitza itzela izan dela adierazi du proba amaitutakoan. Emaitza honek aurrera jarraitzeko motibatzen dituela eta 2020. urtean Tokion jokatuko dituzten Paralinpiar Jokoetarako ondo kokatuta uzten dituela gehitu du. Amador Granadosek adierazi du brontzezko dominarekin helburua bete dela baina oraindik datozen hitzorduetan hobetzeko eta zilarrezko edo urrezko dominagatik borrokatzeko aukera badagoela.\nAmador Granadosek nazioarteko txapelketetan bere palmaresa aberasten jarraitzen du. Europako txapelketa eta kopetan lortutako dominez gain, Basque Teameko kirolariak 10 domina pilatzen ditu Munduko txapelketetan. Olinpiar abiadurako probari dagokionez, Amadorrek urre bat (2014), hiru zilar (2006, 2015, 2017), eta lau brontze (2010, 2012, 2016, 2018) ditu. Bestalde, 2016an Amador Granadosek, Cabello eta Santasekin batera, brontzezko domina jantzi zuen Rio de Janeiroko Paralinpiar Jokoetan.


Nola aurre egin ustekabeko gastu bati | Consumer\nLarrialdietarako funts bat izatea komeni da, ezusteko gastuei aurre egiteko. Horrez gain, beste ohitura batzuk ere hartu behar dira: txartelak gehiegi ez erabiltzea edo alferrikako erosketak egitea.\nAutoa hondatu egin da, txorrota aldatzeko unea da, opari bat egin behar da urtebetetzerako, botikak erosi behar dituzu, etab. Ustekabekoak, larriak edo ez hain larriak, hilero agertzen dira, eta Espainiako etxeen % 33,9k ez du horiei aurre egiteko gaitasunik, Estatistika Institutu Nazionalak (INE) 2019an argitaratutako Bizi Baldintzen Inkestaren arabera. Horregatik, gaur egungo egoera gorabehera, garrantzitsua da larrialdi-funts bat izatea, adituek gomendatzen duten bezala. Soldata osoaren % 5 edo % 10 artekoa izan behar du. Gainera, ondoren azalduko dugun bezala, komeni da beste jarraibide batzuei jarraitzea zure proiektuek horrelako gasturik izan ez dezaten, hala nola eskura erostea edo hainbat banku-kontu ez izatea.\nZer dira ustekabeko gastuak?\nUstekabeko gastuak gure aurrekontuan jaso ez genituen guztiak dira. Gainera, ustekabeko gastu horiek eragiten dituzten egoerak premiazkoak izaten dira, eta horrek esan nahi du ezin ditugula atzeratu, eta ez dugula aurrezteko astirik gastu horiek ordaintzeko, eta, beraz, familia-ekonomiaren desoreka.\nEzusteko ohikoenak hauek dira:\nAutoaren matxurak: ilargi baten haustura, gurpil berriak edo higatutako enbragearen aldaketa dira automobil baten gasturik ohikoenak.\nEtxetresna elektrikoak konpondu edo berritzea: garbigailuak, hozkailuak edo ontzi-garbigailuak bizitza luzea dute, baina hondatzen direnean itzulezina izaten da. Eta familiaren egunerako funtsezkoak eta kostu handikoak dira.\nUstekabeko gastu medikoak: botikak, plantillak, dentistaren gastuak, etab.\nAltzariak aldatzea: ohe edo koltxoi handiagoak haurrentzat, idazmahaia ikasteko, etab. familia baten aurrekontuan nekez sartzen diren gastuak dira.\nAlbaitariaren gastuak: maskota gaixotzen denean, berreskuratzeko gastuak handiak izaten dira eta ezin dira atzeratu.\nSenide edo lagunen baten ezkontza, urtebetetze, jaunartze edo bataioek ere aurrekontua deskoadratzen dute.\nNola kalkulatu aurrekontuan aurreikusi gabeko gastuak\nAurrekontua da familia-ekonomiaren antolaketaren giltzarria. Denek dakite dirusarrera guztiak, gastu finkoak (eskola, erosketa, etab.) sartu behar direla. eta noizbehinkako gastuak, baina aurreikusitakoak (autoaren asegurua, OHZ…). Hala ere, ez dira beti kontuan hartzen ezustekoak izaten direla, etxeko ekonomia hondatzen dutela eta beren lekua izan beharko luketela familiaren aurrekontuan.\nGastu horiek nahi baino maizago sortzen dira, ia egunero agertzen dira: opari bat, kristal bat hautsi eta berriro jarri beharra, etab. Adituek gomendatzen dutenez, kasu horietarako komenigarria litzateke “koltxoi” bat izatea, larrialdi-funts bat. Ez dirudi lan erraza denik, EINek urtero egiten dituen bizi-baldintzei buruzko inkestek erakusten baitute zailtasun handiak daudela ustekabeko ordainketa bat kaudimenarekin egokitzeko.\nHala, oro har, autoa matxuratzen bada edo ezusteko ordainagiria ordaindu behar bada, kreditu-txartelera joko dugu edo, behar handiagoa izanez gero, kreditu pertsonal bat ere eskatuko dugu. Konponbiderik okerrenak dira. Adituek diotenez, irtengunerik gabe bizitzeko egokiena larrialdietarako dirua izatea da, soldata osoaren % 5 edo % 10.\nUstekabeko gastuek ez eragiteko aholkuak\nEtxe batzuek ezin dute larrialdi-funtsik izan, eta dagoeneko beren aurrezkietara jo behar izan dute eguneroko bizimodua gainditzeko. Kasu horretan, ustekabeko gastuei aurre egin ahal izateko, gastuak gehiago kontrolatu eta diru-sarrerak handitu beharko dira. Nola egin?\n13 Esku-dirutan ordaindu\nEskudirutan ordaintzea, txartelik gabe, zenbat eta zertan gastatzen den hobeto kontrolatzeko aukera ematen du. Eta ehunka kasutan, beharrezkoak ez diren eta kopuru txikikoak diren gastuak dira, baina batuta euro asko dira. Zorroan 50 euro eraman eta etxera iristean 10 geratzen badira, errazagoa da konturatzea alferrikako ordainketak egin direla.\n— Ez utzi seduzitzen prezio oso merkeengatik\nAzkenean, ezin konta ahala aldiz erosten dira inoiz erabiltzen ez diren produktuak edo artikuluak, edo gutxitan erabiltzen dira. Oro har, denda guztiek denboraldiko eskaintzak egiten dituzte urtean behin baino gehiagotan; beraz, aukera bat alferrik galtzen bada, seguru beste batzuk egongo direla. Gastuak arrazionalizatu egin behar dira.\n• Banku-konturen bat ezabatu\nBanku-kontuak ordainketetatik salbuetsita ez badaude, azkenean oso karga ekonomiko garrantzitsua dira. Kudeaketa-gastuen eta aplikatzen diren komisioen baturak zifra astronomikoa eman dezake.\n•Kreditu- eta zordunketa-txartelen kopurua murriztea\nAurreko kasuko arrazoi berengatik, txartelen mantentze-gastuek eta komisioek —batzuetan, erabili ere ez dira egiten— euro asko ken ditzakete urtean, eta diru hori beharrezkoa izan daiteke gutxien espero denean. Kreditu-txartela alde batera utzi behar izanez gero, prestazio gutxien eskaintzen dituztenak edo gutxien erabiltzen direnak kentzea komeni da.\n— Berrikusi bankuak bidaltzen dituen txosten guztiak\nKomeni da denbora pixka bat galtzea banketxeak bidaltzen dituen dokumentu guztiak irakurtzeko eta akatsik egin ez dela edo salbuespena itundu zaion komisioren bat kobratu dela ziurtatzeko.\nBankuetako bezeroek maiz egin behar izaten dituzten akatsak hauek dira: okerreko komisioak kobratzea kontuak irekitzeagatik edo bertan behera uzteagatik; eskatu gabeko txartelak jasotzea, gero ordaintzeko; edo maileguetako goranzko biribiltzeak. Hutsegite horiek euro asko ematen diete erakundeei, bezeroek galtzen dituzten eurak.\n— Fakturetan errekarguak saihestea\nGarai txarra da ordainketetan puntuala izateko, eta zenbaitek erabaki du faktura batzuen ordainketa atzeratzea likidezia izan arte. Baina, zenbateko txikiak diruditen arren, garaiz ordaindu ez diren ordainagirien errekarguak gehituz gero, zifra handia izan daiteke. Hobe da ez atzeratzea eta soberako euro horiek izatea, errekarguarekin ordaintzen direnean desagertzen baitira.\n— Kontratuen letra txikia irakurtzea\nTelefono mugikorreko linea batek benetan zenbat balioko duen jakitea, etxean telebista-kanal gehiago izatea edo aseguru mediko bat izatea funtsezkoa da gehiago ez gastatzeko. Askotan, prezio baxuek hilabete gutxi batzuk irauten dute, eta, gero, igo egiten dira.\nEdozein zerbitzu kontratatu aurretik, kontu handiz irakurri behar dira puntu guztiak, zerbitzua edo produktua saltzen duen pertsonari zalantza guztiak galdetu, etab., argi gera dadin zenbat ordainduko den hilero eta zenbat igoko den.\n23 keinu eguneroko, hilaren bukaerara iristeko\n5 akats arrunt, aurreztea eragozten dutenak\nErreserbako dirua, etxean ala bankuan?


naiz: Iritzia | Opinión - Hosto-haizagailua eta ingurumen politika\nErosotasunaren izenean, zenbat aparailu eta zenbat katxarro. Erosoa al da?\nHaizea botaz belar sailak, bide ertzak eta inguruak hostoz garbitzeko erabiltzen den makina motorduna, bizkarrean eramaten ohi dutena eta gasolinaz edo argindarraz funtzionatzen duena. Ze gogaikarriak diren! Baina hor dago Txerrenaren makina, garapenaren ikur. Garapena?\nLan gogorra kentzeko omen dago asmatua ditxosozko trastea, baina kaltegarria da oso. Lehenengo, zaratatsua delako, kalte egiten die animaliei edo paseatzaileei, bai eta erabiltzen duten horiei ere, nahiz eta segurtasun kaskoak eraman. Bigarrenik, pisutsua ere bada, 7 edo 10 kilokoa, luze erabiliz gero, txarra bizkarrerako. Eta azkenik, erabat kutsakorra da, batez ere erabiltzen dutena gasolinazkoa baita. Traste zaharra bada, anitzez kutsakorragoa, eta, horietarik dexente badira, ziurrenik 85 dezibelio inguruko soinu gogaikarri hori sortzen dutenak. Osasunaren Mundu Erakundearen iritziz, zarata hori saihestu behar da eta, beste batzuen iritziz, baxuagoa ere bai. Nerbioetan ere eragiten omen du zarata horrek, antsietate prozesuen kalterako.\nErosotasunaren izenean, zenbat aparailu eta zenbat katxarro. Erosoa al da? Erosoa izan daiteke, bai, izan daiteke. Horrek gogora ekartzen dit egunotan whatsapp bidez jasotako istorioa. Nola supermerkatuko kutxazain batek aurpegiratu omen zion atso bati bere belaunaldikoei ez zitzaiela axola ingurumena zaintzea ondorengoei begira, atsoak plastikozko poltsak hartzen zituela ikusita. Atsoak erantzun omen zion halako gisan: garai hartan esne, freskagarri eta garagardo botilak dendara itzultzen genituen, dendak fabrikara eramaten zituelako garbitzera, esterilizatzera eta betetzera, behin eta berriro erabiltzen ahal zirelarik. Eta ildo beretik jarraitu omen zuen atsoak: paper birziklatuzko poltsaz, oinez leku batetik bestera ibiltzeaz (eta ez auto sakratuaz), pixoihalak garbitzeaz eta abar eta abar arituz; lehen, “ingurumen kontua” existitzen ez zenean, askoz ohikoagoa baitzen natura zeharka zaintzea orain baino. Eta begiratuko bagenio kontuari? Zenbat diru xahutzen du demoniozko hosto-haizagailu horrek? Zarrea eta isatsa egokiro erabiltzea ez al zen anitzez osasuntsuagoa izanen? Gainera, lanpostu gehiago sortuko ziren, azken finean, halako makinek milaka lanpostu deuseztatu dituzte eta atsedenaldiak egokiro hartuz gero, gorputza mugiarazteko balio dezakete eskuzko tresna horiek, osasunaren mesederako.\nBaina gizakia animalia tematia da. Euritakoa astindu beharrean, poltsaratzeko makinan hura sartu eta plastikozko poltsa eder batean bildu behar du garapenaren izenean…\nGazteek beren kezka agertu dute etorkizuna gogoan. Ongi litzateke zaharrek ildo beretik munduari zerbait irakastea, ea tartean dauden helduek antzematen duten. Batez ere boterea duten horiek, ze, azken finean, kontua politikoa da: gobernuek badituzte beren lantoki eta egoitzetan ingurumena zaintzeko arauak konpliturik? Zaborrontzi egokiak liburutegi publikoetan? Ingurumen saileko departamenduetan? Lorezaintzako tresneria gordetzen duten biltegian? Auskalo mendian. Nire amak esaten zuen: Batak besteak egin behar duela, besteak hark egin behar duela, etxea garbitzeke, edo, batak ez jakinez, besteak ezinez, egitekoak doaz gaizki eginez. Bi etxetako zakurra, goseak hil.


Badok | Berritan\nBonberenea Ekintzak: 20 urte garrak elikatzen\nHamaika istorio gordetzen dituzten kartel, argazki eta diskoz inguratutako mahai baten bueltan eseri gara Patxi Muñoa eta Karlos Osinagarekin, eta elkarrekin entzun ditugu argitaratu dituzten guztietatik hamar kantu, larunbat honetako ospakizuna horretarako aitzakia dugula.... gehiago irakurri\nEdateko kantu eta poemak\nMorau eta Beñardok 'Ardo' izenburuko diskoa (Gaztelupeko Hotsak) plazaratu dute. Poesia, kantua eta ilustrazioa biltzen dituen «artefaktua» da, eta azaldu dutenez, ardoa hari hartuta, «pertsonen apologia» egin dute. Iñaki Martiarena 'Mattin'-en ilustrazioek osatu dute proiektua.... gehiago irakurri\nZortzi taldeak 'Deia' lehen disko luzea aurkeztuko du gaur, Baionan. Plazera hartzeko musika «eraginkorraren» alde egin du Bixente Junca eta Xanti Legartok osaturiko bikoteak. «Erritmikoa, beroa eta bizia» da bere estiloa.... gehiago irakurri\nIribarnek Tolosan (Okzitania) eta Euskal Herrian egindako musikari lagunak elkartuko dituzte hiru eguneko egitarauan, ekainaren 16tik 18ra. Haien arteko harremanak bizirik mantentzea da jaialdiaren helburuetako bat.... gehiago irakurri\nElkarrizketa: Tristtan Murgi ‘Jitoan’ argitaratu berri du Tristtan Murgik gidaturiko hirukoteak. Aurreko diskoko atmosfera batzuk hartu eta muturrerago eraman ditu. Gitarra, baxua eta bateria, hiru instrumentu horiekin besarkatzen duen soinu espektroa harrigarria da. ... gehiago irakurri\nMäirük lehen diskoa jalgi du, taldearen izen berekoa. Erroetara murgiltzeko musika organikoa sortzen du orkestra ttipiak. Musika elektronikoa nahasten du, eta trantze giroa sortu.... gehiago irakurri\n"Euskarazko kantagintza bere ertz guztietatik aztertu eta balioan jartzeko" asmoarekin antolatu dute eta Fermin Etxegoien, Anari Alberdi, Itxaro Borda, Ihintza Orbegozo, Imanol Epelde eta Jon Maia izango dira hizlariak.... gehiago irakurri\nMusikari askok bilakatzen dituzte kantu beste sortzaile batzuek idatzitako hitzak. Enkarguz egin ohi dituzte gehienetan, doinua eta gaia aurrez emanda, baina baita aurretik idatzitako testuak erabilita ere. Entzulearentzat sarri ezezaguna izan ohi den langintza da, ordea, kanta idazlearena.... gehiago irakurri\nRock progresiboaren ildotik, Mainlander taldeak zazpi abesti bildu ditu izen bereko estreinako diskoan. Gizartean oraindik ere tabuak diren zenbait gai mahai gainean jarri ditu kantuetan. Hilaren 28an Azpeitiko Sanagustin kulturgunean aurkeztuko du zuzenean.... gehiago irakurri\nDuela hiru urte 'Zilar printzak' EPa kaleratu zuenetik ez dugu Miren Narbaizak gidaturiko proiektuaren kantu berririk entzun. Zorionez, isiltasun hori laster hautsiko du kantari gipuzkoarrak, "Ernaltzen" izeneko abestiaren argitaratze data iragarri baitu.... gehiago irakurri


King Kong-en jauziak « uhandreak\n« Thomson gazelaren beroaldia\nBibolin eta kontrabaxuen arteko desberdintasunak »\nGalileo Galilei izan zen horretaz idatzi zuen lehena bere 1637. urteko “Bi zientzia berriri buruzko elkarrizketak” saiakeran. Salvati-k azaltzen duenez, itzelezko tamainako eraikinak egin ezin daitezkeen arrazoi bertsuengatik ezin daiteke izan handiegia bizidunen tamaina. Arbola erraldoien adarrak apurtu egingo lirateke euren pisu handiaren eraginez, eta animalia erraldoien hezurrak hain lodi izan beharko lirateke euren lana ez bailukete beteko era egokian.\nArau unibertsala da hori. Proportzioan, animalia handiek hezur lodiagoak dituzte animalia txikiek baino eta, horren ondorioz, lirainagoak dira animalia txikiak. Horixe da gazela eta elefantearen itxurak hain desberdinak izateko arrazoia.\nZergatik, baina, gertatzen da hori? Zeri dagokio hezurren lodiera erlatiboa tamainarekin handitu beharra? Zergatik baldintzatzen du tamainak forma? Erantzuna erraza da, baina azalpen matematikoa behar dugu erantzuteko. Ezaguna da, batetik, egitura baten erresistentzia bere zeharkako ebakiduraren azaleraren menpekoa dela eta, azalera bat izanik, dimentsio linealaren funtzio koadratikoa dela. Animalia baten altuera edo hezur baten luzera handitzen denean, bere zeharkako ebakiduraren azalera honelako ekuazio baten arabera aldatzen da: S = a x L2, non S azalera, L luzera eta a koefiziente bat den. Eta beste aldetik, animalia baten masa, bere bolumenarekin batera aldatzen denez, dimentsio linealaren funtzio kubikoa da. Hau da: W = a’ x L3, non W masa, L luzera eta a’ beste koefiziente bat den.\nGeometria hutsari erreparatzen badiogu, eta aurreko bi ekuazio horietatik ondoriozta daitekeenez, animalia baten dimentsio lineala handitzen denean, azkarrago igotzen da animaliaren masa (3ko berreturarekin igotzen baita) bere hezurren erresistentzia (2ko berreturarekin) baino. Hortaz, masa eta hezurren erresistentzia neurri berean igotzeko, hezurrak, proportzioan, gero eta lodiagoak izan behar dira. Eta horixe da gertatzen dena.\nD’Arcy Thompson-ek (1961) bere “On Growth and Form” liburuan honako datuak ematen ditu: gorputzaren % 8a da saguaren hezurren masa, % 14a txakurraren hezurrena eta % 18a gizakiaren hezurrena. Ikusi dugunez, oinarri fisiko-geometrikoak ditu hurrenkera horrek. Noski, proportzio guztiekin gertatzen den bezala, osagai baten zati erlatiboa txikiagotzen bada, beste osagai baten edo batzuen proportzioa handiagoa izan behar da. Eta kasu honetan larruazala da, izan, animalia txikietan bere zati erlatiboa handiagoa dena. Beste era batera esanda: hezurren masa tamainarekin handitzen den neurri berean txikitzen da larruazalarena. Horren arrazoia, berriro ere, geometrikoa da, baina oraingoz ez dugu azalduko zein den.\nBukatzeko, kontu txiki (eta bitxi) bat. Fantasia-filme askoren protagonistak fantasiazko animalia erraldoiak izaten dira, Godzila moduko munstroak edo King Kong bezalako tximino izugarriak bezala. Bada, askotan ez dira izaten zuzenak gorputz atalen arteko proportzioak. Dinosauroen hezurdura fosilduetan oinarrituriko munstroak bai, proportzio egokikoak dira, baina egungo animalia baten estrapolazioz diseinaturikoak, gehienetan, ez. Hortaz, King Kong bezalako primate batek ezin izango luke ez jauzirik ez eta korrikarik egin hezurrak hautsi gabe; zutik egon liteke agian, baina hori baino gehiagorik ez.\nazaroa 19th, 2009 | Etiketak:elefanteak, gazelak, Godzila, King Kong, tamaina | Atala: Hazkundea eta ugalketa\nIruzkin bat honentzako: King Kong-en jauziak\nabendua 7th, 2009 at 20:49\n[…] hezurrak dituzte, proportzioan, animalia handiek, eta txikiek, bestalde, larruazal gehiago (hemen irakur dezakezu). Bestetik, tamainak baldintzatuak dira barne-prozesuak ere. Horixe ikusi genuen […]


Done Jakue bidea — Turismoa Zumaia\nJaitsi hemen kmz fitxategia\nKm 9,5 ZUMAIA. Udaletxea eskuinean (udaletxe ondoan, erromesentzako aterpetxea dago) utziz Arritokieta kalean gora egingo dugu izen bereko ermitara eta hilerrira iritsi arte. Asfaltozko errepidean gora jarraituz lortuko dugun altuerari esker Zumaiaren nahiz kostaldearen ikuspegi hobezina izango dugu bidetik. Errepidea jarraituz Andikara (Zahar eta Berri) baserrien ondora iritsiko gara. Errepideak ezkerrera egiten duenean zuzen jarraituko dugu gorantz doan bidean (puntu honetan GR 121 ibilbidea markatzen duten ikur zuri-gorriak jarrai ditzakegu). Gain batera iritsi ondoren bideak beherantz egiten du eta Galarreta aisialdirako gunera iristen da. Ondoren, asfaltozko errepidea jarraituko dugu Elorriaga auzoko San Sebastian ermitara iritsi arte.


Ekhiri, bidaia eta bide berriak zabaltzeagatik.\nBide horietan ibili zareten guztioi.\nIratzargailuak jo aurretik begi-zabalik darama ordu erdi inguru. Halako egunetan, inoiz gutxitan lortzen du sakon lo egitea. Azkenean, mugikorraren kantua 04:45ean hasi da eta salto batez jaiki da ohetik. Ez dio garrantzi handirik eman giharretan nabari duen nekeari, “halako gauetan inork gutxik deskantsatzen du ondo” batekin arindu du betazaletako pisua. Egun luzea du aurretik eta, oraindik gaua dela adierazten dion iluntasunari leihotik begira, sinesgaitza egiten zaio eguna bukatzen denerako, 1.600 kilometro egin ostean, berriro izara artean egongo dela pentsatzea.\nEraman beharrekoak errepasatzeari ekin dio kafea egiten ari den bitartean: motxila, liburuak, musika, NANa, eta arropak daramatzan poltsa. Dena duela frogatzen du, bezperan sei aldiz egin badu ere.\nSukaldera berriro inguratu denerako kafea prest du. Frigorifikoaren txanda da orain. Tuper batean entsalada, bestean pikatzeko zerbait; eta azken momentuan atun tortilla egingo du, biderako. Lagunarentzat urdaiazpiko pixka bat eta txokolate apur bat hartuko ditu, baina beste poltsatxo batean.\nGelara itzuli eta armairuari begira geratu da. Bidaia luzerako zerbait erosoa jantzi nahi luke, baina aldi berean ondo geratuko zaiona, hala ikustea nahi baitu, “ondo”. Normalean ez da hain presumitua, baina egoera hauetan esplizitatu egiten da bestearentzat “guapa” jarri zarela, nahita jarri ere, eta inportantea dela, batarentzat zein bestearentzat. Eguraldia begiratu du mugikorrean, Parisen ere fresko egingo du, urteko garaiak eskatzen duen bezala. Nahiago du uda partean joan, argia ederragoa da, eta arropa gutxirekin bidaiatzea erosoagoa. Gaur, ordea, bakero zabalak eta kamiseta estua. Gainetik koadrodun alkandora, ohitura den bezala. Orain arte horrela egin baitute, alkandora bertan utzi, barruan luzi dezan, eta hurrengo bisitan bueltan hartu. Ez daki noiz hasi zuten jolasa, baina urte pare bat daramate jada alkandora trukean eta, gorputz erabat desberdina izanagatik ere, izugarri ondo ematen die biei ala biei.\nGainetik txamarra lodia hartu du. Agian ez du hainbesteko hotzik egingo, baina trenean almohada gisa balioko dio, eta eskertu egiten du, batez ere itzuleran. Joatean, oso goiz izanda ere, ez du inola lorik egitea lortzen.\nDuda egin du etxeko atean, hiru segundoz errepasatu du dena: motxila, paketea eta NANa (berriro). Harrigarria egiten zaio egoera honek bere buruarengan sortzen dion segurtasun falta. Baita lau urteren ostean ere. Baita hau ziurrenik azken bidaia badu ere. “Azken bidaia” pentsatu duen unean, burua astinduz ideia uxatzen saiatu da. Ez du gafatu nahi. Ezin da inoiz konfiatu, hobe txarrena espero izatea; gainontzekoa, ospatzeko motibo. Edo halako zerbait.\nDanba jo du atea eta, soilik oporretara doanean egiten duen moduan, giltzaz itxi du atzetik. Gaur gauean hemen egongo bada ere, egingo duen distantziak kanpoan pasatuko duen denbora luzatuko balu bezala. Txamarra potoloa eta daraman karga dela eta, izerditan iritsi da autora. Kaleak hutsik daude, 05:20. Urteko garai honetan, lanera doanean ere, artean ilun izaten da, baina oraingoa ez da neguko iluna, goizaldeko orduen iluna da. Triste jartzen du horrek, ezinegon bat sortzen dio, beldur arraro bat, bertatik ziztu bizian alde egin nahi balu bezala, korrika ihes egiteak eguna lehenago argitzea ekarriko balu bezala.\nBidea mila alditan egin badu ere, Google Maps jarri du Hendaiara iristeko. Ezin du ezertan despistatu. Erlojua zehatza da, eta ez barkabera. Are gutxiago halako bidaietan, ondo ikasi du urte hauetan denetan edozein akats garesti ordaintzen dela.\nIrunera sartu denean, eta denboraz ondo doanez, Ficoba ondoko gasolindegiko aparkaleku modukoan autoa uzteko tentaldia eduki du. Lehen hala egiten zuen, eta ondoren zubia oinez igaro gareraino. Baina bide hori, metro gutxikoa izanda ere, izugarri luzea egiten zitzaion. Mugak oinez eta trasteak gainean igarotzeak halako estualdi bat eragiten zion. Edozein muga igarotzeak egun eragiten dion estualdi hori. Ez du inoiz ondo jakin zergatik. Gerora ikasiko zuen ibaia autoz gurutzatzen, ikasiko zuen garearen alboan dagoen etxe-arte batean aparkatzen, eta muga gurutzatzearen hori azkar batean, gehiegi pentsatu gabe egiten.\nGaurkoan ere, Bidasoa ibaia zubitik gurutzatu ostean, absurdoa den lasaitu bat sentitu du. Sentimendu benetan inozoa muga hori pasatzeko inongo arazorik ez duen hiritarra izaki, baina arnasari eusten dio beti, noranzkoa dena delakoa izanda ere, France edo España ikusten duen arte. Mugek halako zirrara bat sortzen diote: une berean inon ez egon, bi aldeetan egon, edota alde bakarrean egon ahal izatearen zirrara. Horregatik akaso, ikusi ez arren, irudikatu egiten du eskuinetara geratzen zaion Faisaien uhartea, urte hauetan, muga gurutzatu behar duen bakoitzean, ezin baitu burutik kendu leku horren berezi eta absurdoa. “Munduko kondominio txikiena” irakurriko zuen behin; Frantziak eta Espainiak, eskuz esku eta inongo arazorik gabe, sei hilabetean behin trukatzen duten lur zatia.\nZortea izan du, etxe txuri-gorrien artean utzi du autoa. Hiru aldiz frogatu du ea ondo aparkatu duen, eta erabat seguru egon gabe jo du trenerantz. “Orain berdin dio, inportanteena heltzea da” mantra errepikatu dio bere buruari. Itzuleran multa badago, ordainduko du. Kotxea eraman badute, konponduko du. Bidaia hauek aspalditik erlatibizatzen dituzte lehentasunak.\nTren bakarra abiatzen da 06:38an, berea, eta hortxe dago panelean. Orain 06:04ak dira. Goizegi da eguneko lehen zigarroa erretzeko, bueno, goizegi da ezertarako, baina hau ez da egun bat, hau bata bestearen atzetik datozen ordu eta minutuen kontaketa milimetriko bat da, denak koadratu arte lasaiturik hartzen ez den horietakoa. Beraz, atearen alboan dagoen mahaitxo batean eseri da poltsan arakatuz.\nDena garaiz doa, eta hala ere, ez daki zergatik, badu dena gaizki atera daitekeen sentsazio ezagun bat. Dena garaiz doa eta, hala ere, ezin NANa hor duela konprobatzeari utzi. Dena garaiz doala dirudi, guztia berandu datorrela sentitzen badu ere.


Iazko SENDI ikasturtea, primerakoa! – Egizu elkartea\nIazko SENDI ikasturtea, primerakoa!\nSENDIren hirugarren ikasturtea izan zen 2008-09 eta balantzea egin eta gero, poz-pozik geratu gara emaitzarekin: azaroan, otsailean eta maiatzean antolatutako 33 tailerretan (kirola, janaria, jolasak, musika…) 917 lagunek hartu zuten parte. Horretaz gain, 43 aita eta ama ibili ziren 7 gurasolagun taldetan, astero-astero euskara erabiltzen plazan, kalean edo tabernan. Amaitzeko, aurkezpen eta publizitate bitartez Getxoko etxe guztietan jakin zuten zeintzuk diren udalaren diru-laguntzak euskaltegietan euskara ikasteko. Balantze txosten osoa eskuragarri jarri dizuegu hemen.\nSENDI balantzea 2008-09\nSendi Proiektua2009-09-07T19:31:39+02:002009-09-07|baliabideak|0 Comments


Xabier Lizaso: «Blokeo emozionala duten umeak desblokeatu egiten ditu ekimen honek» | El Diario Vasco\nCulturasXabier Lizaso: «Blokeo emozionala duten umeak desblokeatu egiten ditu ekimen honek»\nXabier Lizaso: «Blokeo emozionala duten umeak desblokeatu egiten ditu ekimen honek»\nXabier Lizaso, aste honetan Donostiako Amarako eskola zaharretan.\nPianista moduan ezagutu genuen garai batean, eta horretan ari da Andoni Egañarekin batera, baina badu beste egitasmo pedagogiko handi bat ere, haurrei zuzendua\nFELIX IBARGUTXIDONOSTIA. Sábado, 30 diciembre 2017, 12:59\nXabier Lizaso Loidi (Orio, 1965) 'Do re ni' proiektuarekin ari da buru-belarri eskolaz eskola. Jolasaren bidez, eta kantua, antzerkia eta dantza tartekatuz, haurrak suspertu nahi ditu, batik bat ikasketa prozesuan arazoak dituzten haurrak. Berarekin Donostiako Amarako eskola zaharretan bildu gara. Pianoko ikasketak egin zituen Donostia, Sevilla eta Londresen, Polonian eta Madrilen ere bizi izan da, baina orain hezkuntza du lantegi nagusia. Kantuetako letrak Andoni Egañak egin dizkio, eta Zarauzko bertsolariekin harreman estua du, biak batera bi ikuskizun ari baitira eskaintzen azken urteotan, bertsoa eta musika uztartuz: 'Bi arreba' eta 'Garai hura gara'.\n-Noiz bururatu zitzaizun 'Do re ni' proiektua?\n-Egia esan, umeak niri, gaztetan, ez zitzaizkidan batere gustatzen. Ia nahi gabe etorri da proiektu hau, jendeak eskatuta. Gogoratzen naiz 14-15 urte nituela banuela halako asmo bat: Orion, nire herrian, piano-kontzertu batzuk egin, jendeari musika klasikoa hurbiltzeko. Baina badakizu, norberak plan bat egiten du bizitzan, eta gero bizitzak beste toki batera eramaten du pertsona. Hasi nintzen behartuta, ezkonduta nengoelako eta emanaldi gutxi... Polonian egitasmo polit bat ikusi nuen eta neure artean esan nuen: hau Euskal Herrian ere egin liteke. Kutxa Fundaziora joan nintzen, Antonio Camposi komentatu nion eta proiektua martxan jarri genuen; musika klasikoa eskoletara eramateko proiektua, alegia. Hasi nintzen, baina oso gaizki, ez nekien nola egin behar zen, baina umeek eurek erakutsi zidaten. Legazpin izan zen lehenengo emanaldi ona, hango ikastolan.\n«Manolo Urbieta aurreratua zegoen. Garai hartan herriak ez zuen ulertu. Ni pixka bat horrela sentitzen naiz»«Musikak ahalmen handia du. Ez dago ezer garuna horrenbeste estimulatzen duenik»\n-Zer gertatu zen ba?\n-Ez dakit zergatik, «lehiaketa bat egin behar dut» esan nien haurrei. Eta erdi-erditik asmatu! Han lortu nuen isiltasuna eta arreta!\n-Nolako lehiaketa zen?\n-Bi talde egin nituen. Ordu arte motibaziorik gabe ikusten nituen haurrak, baina 'lehiaketa' hitza entzun orduko ikasle denak isildu ziren eta begira-begira gelditu, arretaz. Konturatu nintzen ni, kontserbatoriotik pasea izanik, goi mailako helburuak nituela, eta hobe nuela hori dena ahaztu eta haurren hizkuntzan jardutea.\n-Legazpiko hura noiz izan zen?\n-22 urte izango dira. Handik aurrera, irakasleak harritzen hasi ziren eta eskaerak jasotzen hasi nintzen. Hausnarketa haien guztien ondorio da 'Do re ni' proiektua. Izena Andoni Egañak asmatua da.\n-Zergatik izen hori?\n-Oraintxe bertan, ume bat daukagu Bartzelonatik propio etorria, «mutismo selektiboa» daukana. Hizketan badaki, etxean hitz egiten du, baina irakasleei eta begiraleei-eta ez die ezertxo ere esaten. Gurekin bi aste pasa eta gero ama negarrez hasi zen, txoratuta, haurra hizketan hasia zen eta! Hau ez dizut esango mila aldiz gertatu zaigunik, baina dozenaka aldiz bai. Blokeo emozionala duten umeak desblokeatu egiten ditu gure ekimen honek. Gabonotan berriz etorri zaigu ume katalan hori, lehenengo hiru orduetan isilik egon zen, eta laugarrenean hizketan hasi. Azken helburua ez da musika, da pertsona, eta horregatik izen hori: 'Do re ni'. Musika, antzerkia, kantua eta kirola aitzakia gisa erabiltzen ditugu.\n-Eta nolako tokia erabiltzen duzu? Hemen dugun areto handi hau bezalakoa?\n-Oso formatu desberdinak ditugu. eskoletan, bi eratara: eskola-orduz kanpo eta eskola-orduen barruan; eta borobila hau da. Adibidez, eskola-orduen barruan Zaldibiako herri-eskolan izan naiz, hiru-lau-bost urteko umeekin, hamabostean behin agertuta. Tutoreei azalpen batzuk ematen dizkiet eta, ni ez nagoela, irakasle horiekin egiten dute, egunero badute hamar-hamabost minutuko 'Do re ni' bat. Han ere bazeuden ume zailak, blokeoa dutenak.\n-Musikak ba al du presentziarik ekimen honetan?\n-Bai eta ez. Nik 'musika' hitz baztertu egingo nuke. Zergatik? Musika erabiltzen dugu, baina ez da ekimen musikala. Ez dugu kantatzen erakusten, edota dantzan edota antzerkian erakusten, baina egiten dugu kantuan, dantzan eta antzerkian. Azken helburua pertsona da.\n-Gipuzkoan ari zara soilik?\n-Ni horrelako proiektuekin estatu osoan ibili naiz, baina 'Do re ni' deiturarekin Gipuzkoan bakarrik. Orain toki gutxiagotan ari gara, sakondu egin nahi dudalako, ikusi baitut proiektu hau denboran aurreratuta dagoela. Ni, pixka bat sentitzen naiz Manolo Urbieta bat bezala. Hura oso gizon aurreratua izan zen bere garaian, Andoni Egaña ikastolako lehen urteko ikaslea izan zen eta kontatu dit zer egiten zuen Manolok: gelan arazoren bat ikusten zuenean kanta bat sortzen zuen, arazoari aurre egiteko, eta egoera konpondu egiten zuen. Adibidez, 'Mack Mikel' abestia Mikel izeneko mutiko baten inguruan egin zuen, Andoniren gelakoa. Beti bakeroak marrazten ari zen, ez zuen arretarik ipintzen eta Manolok kantu hori konposatu zion, taldean integratu zedin. Eta 'Ran rober ran' , gauza bera, Andoniren gelan bazegoen beste mutiko bat 'r' letra gaizki ahoskatzen zuena, eta esaten zuena aitonaren Ranrroberrean ibiltzen zela. Baina Zarauzko herriak garai hartan ez zuen Manolo ulertu, eta arazo handia gertatu zen: umeak pozik ateratzen ziren, baina jendeak esaten zuen: hauek ez dute ezer egiten, ezer ikasten! Matematikari ematen zitzaion garrantzia, eta sufritzeari. Badirudi ikasteko sufritu egin behar dela. Gaur egun niri gauza bera gertatzen zait.\n-Kontrako jarrera sumatu duzu zenbaitengan.\n-Bai, ematen du jolasak ez duela ezertarako balio. Jendea ez da konturatzen: monitoreak, irakasleak, lan gehiago egin behar du jolasaren bidez irakasteko, betiko bidetik baino. Eta ikusi dut 'Do re ni'-tik pasatu diren monitore gazte askok ere ez dutela proiektua ondo ulertu. Zer egiten ari naiz?; monitore berriak trebatzen.\n-Gu neurozientzian oinarritzen gara. Zer dio neurozientziak? Musikak ahalmen handia duela, ia-ia ez dagoela ezer garuna horrenbeste estimulatzen duena. Hain da harrigarria datu hori! Kosta egiten da sinestea, baina hala da: matematikako ariketa batean baino lan gehiago egiten du garunak musika egiterakoan, edo kantatzerakoan.\nNomofobikak webserieak denboraldiko azken atala estreinatu du Eusko Folklore Urtekari zaharberritua kaleratu dute


Indaru | Eskola Berriaren Oinarriak\nPelikula laburra bada ere, honi esker sentitu eta ikasteko aukera zabala da.\nGarai batean, zirkuak ezberdinak ziren pertsonak batzen zituen, beraiei esker ikuskizun barregarria eskaintzeko asmoz. Ezberdinak zirenen etorkizun aukera bakarra , baztertuak edo abandonatuak izateaz gain, zirkoaren ikusleen barrearen arrazoia izatea zen.\nBaina tximeleten zirkua beste motatako zirkua zen, bertan, benetako ikuskizunak eskaintzen ziren: kolorea, mugimendua eta magia. Bertan, guztiak onartuak dira, baina, bizitzaren edertasunean sinetsi arte ezin dira ikuskizunaren parte izan, norberak duen gaitasunean sinetsi behar du, zorigaiztoko sentimendua baztertuz.\n“Mundu honek behar duena edertasun pixka bat da”\nGure protagonista, guztiengatik babestua dagoen arren, laguntza eskatzen duenean ez diote berehalako laguntza ematen, bere autonomia eta gaitasunak indartuz.Honi esker, ingurukoen laguntzari esker, norberak bere buruari gai dela esaten dio, norberaren gaitasunetan sinetsiz eta ikuskizunaren parte izateaz gain, gainontzekoen eskerrak eta mirespena lortuz.\nHorregatik, etorkizunean, gure haur hezkuntzako geletan izango ditugun altxor txikitxoekin, norberaren ezaugarriekin bizitzen irakatsi behar dugu, arazoei irtenbidea bilatzeko estrategiak landuz. Norbaiten urritasun edota zailtasuna goraipatzen badugu, eta pertsona horri, honen ondorioz, zerbait egiteko gai ez dela gogoratzen badiogu, ez da inoiz hori egiteko gai izango, zailtasuna bizitza osorako oztopoan bihurtuz . Bere urritasun edota zailtasuna gainditzera motibatzen badugu aldiz, nahi duena egiteko gai dela gogoratzen badiogu, bere buruan sinetsiko du, eta gai izango da (pigmalion efektua).\nEtiketak beste pertsona batek jarritako nabardurak dira eta pertsona bera estaltzen du. Ume guztiek ez dute beti etxean hitz politak edo motibatzaileak entzuteko aukerarik eta horregatik, besteen tratua norberaren gaitasunak mugatzen dituztela gogoratu eta gure haurren gaitasunetan sinetsi eta hauek indartzen saiatu behar gara, haurrari gai dela adierazi eta erakutsiz.\n“ Borroka zenbat eta handiagoa izan, garaipena loriatsuagoa da”\nEraiki dezagun tximeleten eskola! Bazterketa elkarlanean bihurtu eta ezkutatzeko gogoak ekintzak aurrera eramateko indarrean bilakatu!\nAniztasuna eta eskola inklusiboa, Sarrerak, Zine Forum-n argitaratua\nLaburpen hitzak: Aurrera egin, Autonomia, Bizitzen irakatsi, Borroka, Edertasuna, El circo de las mariposas, Elkarlana, Eraiki, Etiketak, Ezberdintasuna, Gai izan, Garaipena, Indaru, Ingurukoen laguntza, irtenbidea bilatzeko estrategiak, Pigmalion efektua, Sinetsi, The Butterfly Circus, Tximeleten eskola, Tximeleten zirkua


Negozioaren bataila | Bizigiro | Berria\n'Game of Thrones'-ek 55 egun behar izan ditu 2019an estreinatuko duten zortzigarren denboraldiko bataila bakar bat grabatzeko. HBOk eta Netflixek, produktu gisa ez ezik, marketin kanpaina gisa ere erabiltzen dituzte telesailak, dirutza gastatuz, baina, batez ere, dirutza irabaziz.\nGame of Thrones. 25 egun behar izan zituzten Battle of Bastards kapituluko gudua grabatzeko. - / BESTEAK Tamaina handiagoan ikusi\nGaueko dragoientzat da hau. 55 gauez jarraian eusteagatik. Hotza, elurra, euria, lokatza, Toomeko ardien gorotzak eta Magheramorneko haizea jasateagatik. Urtebete barru, mundu guztiko hamar milioi pertsonak pasarte hau ikusten dutenean, ez dute jakingo zeinen gogor lan egin duzuen. Ez zaie axolako zeinen gogor egin duzuen lan, edo zeinen zaila izan den zuen lana zeroz azpiko tenperaturan egitea. Besterik gabe, konturatuko dira inoiz egin ez den zerbait ikusten ari direla». Mezu hori argitaratu zuen Instagramen Jonathan Quinlanek, GOT Game of Thrones telesaileko zuzendari laguntzaileetako batek: diotenez, «nahastuta» idatzi zuen, eta handik gutxira ezabatu, baina ordurako lau haizeetara zabaldua zegoen.\nZortzigarren eta azken denboraldia grabatzen ari da GOTen lantaldea: 2017ko udan eman zuten zazpigarrena, eta 2019ra arte ez dute emango hurrengoa, azkena izango dena, zaleen etsigarri. Konparazio baterako: orain arte egindakoen artean, GOTen sortzaileek Battle of Bastards kapituluko batailan inbertitu dute denbora gehien: 25 grabazio egun —gehi 600 ekoizle, 500 extra eta 70 zaldi—. Beraz, 30 egun gehiago behar izan dituzte zortzigarren denboraldiko gudu bakar bat grabatzeko: ia bi hilabete oso. Pentsatzekoa da aise gaindituko dutela Battle of Bastards gaindiezin hura.\n«Gehiegikeria bat zela pentsatu nuen, neurriz kanpokoa erabat, baina joera hori nabaritu da denboraldiz denboraldi», nabarmendu du Katixa Agirrek, EHUko Ikus-entzunezko Komunikazio eta Publizitate saileko irakasleak. «Badakigu azken aurreko kapituluan egongo dela horrelako bataila handi bat —ia ia telesailaren marka bat—, eta hein batean ulergarria da azken denboraldia izanda, marka horri eutsi nahi izatea, eta, gainera, modu esajeratu horretan». Mondragon Unibertsitateko Ikus-entzunezko Komunikazioko irakasle Idoia Astigarraga Agirrek datu argigarri bat aipatu du, 55 eguneko grabazioari neurria hartzeko: «Harrigarria da 55 egun eman behar izatea gudu bakarrean, kontuan hartuta Handia filmak zortzi asteko grabazioa behar izan zuela».\nAgirreri eta Astigarragari ez zaizkie askorik interesatzen batailak, baina ulertzen dute GOTen zaleen artean egongo dela atsegin dituenik eta haiekin gozatuko duenik. «Asko harritu izan nau beti zelako iraupena izaten duten batailek: grabazio egunak gehitzea dakar horrek, eta, beraz, baita aurrekontua biderkatzea ere», nabarmendu du Astigarragak. «Imajinatzen dut sekulako lana egongo dela horren atzean, eta izugarria dela, baina niretzat zineman, orokorrean, batailak eta pertsekuzioak ez dira interesgarriak: azkarrago pasatuko nituzke pasarte horiek; flash forward egin, eta aurrera», esan du Agirrek.\nFilmen adinako kontuak\nDenbora eta dirua ondo inbertitzen dituztela uste du Astigarragak, asko dela iruditu arren: «GOTen kapitulu bat ikusten duen edonork garbi esango dizu sekulako lana egiten dutela, eta ez da askorik jakin behar produkzioaz edo zinemagintzaz horrekin ohartzeko: kontuan hartuta antzinako garaietan girotua dagoela, animazioa ere sartzen dutela eta benetako lekuak dezente aldatzen dituztela, produkzio handiko telesaila da, duda barik».\nAurrekontuek ematen dute GOT eta tankerako telesailen neurria. GOTen kasuan, zazpigarren denboraldira arte, 100 milioi dolar inguruko aurrekontua izan dute —10 milioi kapituluko—; zortzigarrenean 15 milioira ere irits daitezkeela zabaldu da. Aurreko sei denboraldietan ez bezala, ordea, kontuan izatekoa da zazpigarren denboraldiak zazpi kapitulu izan zituela —zortzigarrenak sei izango ditu—: beraz, azken bi denboraldietan igo egin da kapitulu bakoitzari eskainitako batez besteko aurrekontua. Konparaziorako, 20,5 milioikoa izan zen 2017ko Oscar sarietan film onenaren sarietan izendatu zituzten bederatzi pelikulen batez besteko aurrekontua. Garestiena Denis Villeneuven Arrival izan zen, (47 milioi dolar), eta merkeenak Barry Jenkinsen Moonlight eta Denzel Washingtonen Fences, bosna milioi dolarrekoak —Moonlight izan zen irabazle—.\nKontuan izanda zer nolakoak diren telesailak darabiltzan baliabideak, Astigarraga ez du gehiegi harritzen halako aurrekontua izateak. Produkzio arruntagoak dituzten baina hala ere aurrekontu handiak dituzten telesailek gehiago harritzen dute: «Esaterako, Friends-en kasuan, harritu egiten naute aktoreen ordainsari altuek, eta berdin The Big Bang Theory-koek ere: ia dena da platoa. Eguna eta gaua bezalakoak dira».\nHainbeste diru gastatuta, errentagarriak dira telesailok? Bada, bai: GOTi esker, HBOk mundu guztian lortutako harpidedunen %2arekin soilik berdintzen ditu gastuak. «Argi dago gaur egun negozioaren parte handi bat telesailetan dagoela: pelikulen kalitatea dute, eta pixka bat laburragoak dira, baina ez hainbeste ere, ordubete ingurukoak izaten baitira kapitulu gehienak», nabarmendu du Agirrek. Iritzi berekoa da Astigarraga: azken urteetan lehen hain liga desberdinetan jokatzen zuten telesail eta filmak gero eta parekoagoak dira, haren ustez. «Lehenago, pelikulak artea ziren, eta telesailak, telebistako programen barruan zeuden heinean, beste maila batean zeuden. Gaur, kalitateari begira, esango nuke dibisio berean ari direla jokatzen batekoak eta bestekoak».\nHortxe beste gako bat: telesailok, produktu gisa funtzionatzeaz gain, marketin amu garrantzitsu bihurtu dira HBO eta Netflixen tankerako plataformentzat, Agirrek azaldu duenez: «Bi gauza dira aldi berean: ekoizleak eta harpidetza bidezko zerbitzuak. Haientzat oso inportantea da telesail bat izatea eta haien ikur bihurtzea, jendea katigatuko duelako: ez bakarrik telesail hori ikusteko, baizik eta harpidetu eta luzarorako bezero bihurtzeko».\nHBOren The Pacific minisaila 2010ean eman zuten: Steven Spielbergek ekoitzi zuen, eta Band of Brothers ekoizpen garestiaren segida izan zen. Hasierako aurrekontua 100 milioi dolarrekoa bazen ere —hamarna milioi kapituluko—, 270 milioi dolar kostatzera heldu zen: 27 milioi kapituluko. Gastatutako dirutzak erantzuna izan zuen: zortzi Emmy irabazi zituen, tartean minisail onenarena.\nSpielbergena hori ere, telebistaren historiako porrotik garestientzat jotzen dute Terra Nova. 20 milioi euroko kostua izan zuen kapitulu pilotuak bakarrik, baina ez zuen harrera onik izan, eta bertan behera utzi zuten hamahirugarren kapituluaren ondotik. Fox taldeak 50 milioi dolarreko galera izan zuen, marketin gastuak kontuan hartu gabe.\nGarestia eta saritua\nHBOk eman zuen Terence Winterrek sortutako, Martin Scorsesek ekoitzitako eta I. Mundu Gerraren osteko garaian girotutako telesail hori. Boardwalk Empire-ren kapitulu pilotuak 18 milioi dolar balio zuen. Aldeko zein kontrako iritziak jaso zituen, baina, oro har, harrera ona izan zuen. Hainbat sari eskuratu zituen; besteak beste, telesail dramatiko onenaren Urrezko Globoa, 2011n.\nOrdura arteko garestiena\nABC kate estatubatuarrak bi zatitan eman zuen Lost-en lehendabiziko kapitulua, bi astez jarraian. Ordura arte (2004) inoiz ekoitzi zen kapitulu piloturik garestiena izan zen (14 milioi dolar), eta Lloyd Braunek lanpostua galdu zuen hori ekoizteko baimena emateagatik. Paradoxikoa izan zen, telesailak sei denboraldi eta jarraitzaile ugari izan zituela kontuan hartuz gero. Sari andana jaso zituen, gainera: besteak beste, telesail dramatiko onenaren Emmy saria, 2005. urtean.


Sun Cancer - Sun Signs\nErlijioa eta espiritualtasuna Sun eta eguzki errotuluak\nMinbizia Sun guys eta gals emozionalki zaurgarriak dira, batzuetan kanpoaldeko defentsak kanpoan. Adiskidetasunean adiskidetu eta aurrez aurre egin behar dute konfiantzarik gabe.\nMinbizia duten pertsona batzuk haurrengan daude, eta lagun atsegingarrien inguruan hazten dira. Bestalde, banpiro emozional batek Crab-aren bizitza zurrupatu dezake, eta minbizi-depresioari eragiten dio.\nMinbizia uraren seinale da, eta esperientziak emozioak eta inpresioen olatuak dira.\nBatzuk ametsa izan daiteke, eta Minbizi artistek irudimena sortzen dute etxean. Uharte batzuek minbizia hartzen dute amesgaiztoak sentsazio handiko ozeanoan , itsasoan galduta .\nZorionez, itsasoak bere mareak ditu, eta, azkenean, minbizia berriro garbituko da itsasertzean. Marearteko bizitza pribatua Cancer sinadura da, eta hauen hurbilenek ebaki eta fluxu horren ezagutza intimo izango dute.\nAmodio minbizia sentimentala da, erraz engainatu eta espazio emozional seguruetara itzultzeko. The Moonchild sarritan lagun potentzial bat egiten du leialtasunaren bidez, sarritan zer egiten ari diren.\nHorixe da Crab minbizia izateko gakoa - besteek ez dute zentzurik. Sentimenduen eta irudimenaren munduaren barruan jokatzen du, eta ez da beti logikoa.\nMinbiziaren Eguzkia dutenek natura aldakorra dute, eta horrek enigma bat egiten du, nahiz eta hauen hurbilenekoak izan.\nIlargiak agintzen ditu, eta, aldi berean, argi eta garbi ikusten dira une batez, eta aurpegiak ezkutatzen dituzte hurrengo. Oso emozionala den seinale bat, umore txarra da eta guztiz bizi da, inguratzen duten giroa iragartzen baitu.\nGarrantzitsua da zure Ilargiaren ikurra begiratzea, Cancer Sun bada.\nHorrek erakusten du nola krisialdiari aurre egiten diozu, baita zure instinctive coping mekanismoak ere.\nMinbiziaren irudimena hain bizia da, etxeko buruak beren buruetan ikusten ari direla. Horientzat, bizitza-esperientzia behin eta berriz errepikatu daiteke Technicolor-en, eta barneko paisaia berbera berreskuratzen du. Sormen jenioaren lehengaia eta edulkorako emozionalak izateko joera da. Eta sponges psikikoak direla eta, espazio ugari behar dituzte eguneko drama txikiak argitzeko, edo beldurtu egingo dute.\nMinbizia bihotz samarra da, baina agian ez da lehen begiratuan kanpoko aterpean. Konfiantzaren zirkuluan barneratuta dagoenean, zodiako "ama" deitzen diezula jakingo duzu. Seinale honen gizonek eta emakumeek maitekiro maite dituztenen senitartekoak dira. Crab-en atzaparrak estutu egiten du, nahiz eta sarritan harreman eta egoerak uzteko arazoak izaten.\nMinbiziaren Sunrako stealth hurbiltzeak jendeak harritu egiten du askotan, eta asko azpimarratu dira. Sentsibilitatea babesten dute, zeharkakoan nahi dutenaren ondoren, pasiboak diren bezala.\nMinbizia sekretu bat da, nahiz eta kardinalaren hasierako zeinu izateak - Aldeetara mugitu daitezke, baina ekintza egiten dute!\nMinbizia indar emozionala du, eta eskuineko denborarekiko instinentzia handia du. Cancer-Capricorn polaritateak etxeko oinarri seguruak ezartzen dituen bat da, munduko helburuen ondoren ere.\nEra berean, aprobetxatu bere izaera leuna, eta laster jarriko zara zure tokian. Minbizia Mama Bear arketipoa da, eta baden, batez ere, bere maiteak mehatxatzen baduzu. Behin gurutzatu ondoren, Minbizia gosea amaitutzat ematen du, beraz, zaila da konfiantza irabaztea.\nBatez ere, Minbiziak jabetzako zentzua eta bizimodu intimo bat nahi du. Behin konprometituta, azken gizon edo emakumea izango dela frogatuko dute, eta litekeena ez da sekula urrunegi geratzen.\nEkainaren 21etik uztailaren 21era\nintuitiboa, sendoa, sentsuala, irudimentsua, sentikorra eta enpatia\nmoody, clingy, auto-xurgatu, clannish, neurotic, behartsuei, mugak ez, subjektiboa\nEguzkia Capricorn - Zure Capricorn Sun\nAries eguzkia - Zodiakoen seinaleak\nPiscesen eguzkia - Zodiakoen seinaleak\nTaurus eguzkia - Zodiakoen seinaleak\nScorpio eguzkia - Zodiakoen seinaleak\nEguzkia Leo-ren seinalean\nSun Gemini - Zodiakoen seinaleak\nEzagutu Mephibosheth: Jonathanen semea Davidek hartutakoa\nSwahili herriak: Erdi Aroko merkataritza Afrikako ekialdeko komunitateak\nChi-Lites: Uping Soul Soul That Matter\nNola Chigger ziztadak saihestu\nIrailaren 11ko Zurrumerik Wildestenak\n5 Zinema eta Telebista Native American Stereotypes\nMiranda Abisua eta zure eskubideak\nZer da Behemoth?\nEdan erabiltzen diren esaldiak\nJesusen Bihotz Sakratuaren Konfiantza Nuklearra\nJoan aurretik: Towton Battlefield\nDinosauroaren arrautza bat aurkitu dut?\nUrina edateko segurua da?\nLandareak Mr. Peanut Collectibles eta Balioak\n7 American Writer Jack London-en aipamen ospetsuak\nItalian Verb Conjugations: Sedere\nBudismoa: hiru existentzia markoak\nIndependentzia deklarazioa eta kristautasunaren mitoa\nZeusen estatua Olympian


sistematiko / sistematikotasun\nsistematikoki adlag era sistematikoan. ik sistematiko 2.\nLan hau historikoki ez ezik sistematikoki ere Arrazoimen hutsaren kritikaren benetako muinera iristeko aurre-jolasa edo prestaketa da. Ibon Uribarri «Arrazoimen hutsaren kritika» - Immanuel Kant - 7. orr.\nKomunitate linguistiko baten parte garen neurrian objektu fisiko batzuk (hitzak) sistematikoki eta modu jakin batean interpretatzeko gai gara. Askoren artean «Filosofiako gida» - 125. orr.\nLehenbiziko hilabetean, beraz, sistematikoki aztertu zituen, ikusiz eta ukituz, etxeko gauza txiki guztiak. Xabier Olarra «Antropologo bat Marten» - Oliver Sacks - 136. orr.\nIbaien egoera sistematikoki neurtu ahal izateko metodologia. Berria - Gaiak 2004-01-23\nSailkaketa hau sistematikoki egin da printzipio komun batetik abiatuta, hots, juzgatzeko ahalmenetik abiatuta. Ibon Uribarri «Arrazoimen hutsaren kritika» - Immanuel Kant - 64. orr.\nOroimen artifizial hori da, hain zuzen ere, bertsolariaren egitekoari hertsikien lotzen zaiona, baita kontziente eta sistematikoki landu eta hobetu daitekeena ere. J. Garzia / A. Egaña / J. Sarasua «Bat-bateko bertsolaritza» - 220. orr.\nAuzia bozgorailu bihurtu nahi dugu horrelako prozesu guztietan tortura sistematikoki erabili dela argitara emateko. Berria - Harian 2006-01-10\nAfrikan, Latino Amerikan, nazioarteko finantza-erakundeek [...] sistematikoki sustatu dute kapitalismoaren sarrera. Koro Navarro «Ekonomiaren globalizazioa» - Jacques Adda - 13. orr.\nGizarte prekapitalistetan [...] ekonomia ez zen alor beregaina; aitzitik, sistematikoki txertatua zegoen gizarte-harremanetan. Koro Navarro «Ekonomiaren globalizazioa» - Jacques Adda - 18. orr.\nArrazoimenaren batasuna indeterminatua da bere baitan adimenak bere adigaiak sistematikoki lotzeko dituen baldintzei dagokienez. Ibon Uribarri «Arrazoimen hutsaren kritika» - Immanuel Kant - 234. orr.\nArmada izanik Estatu weberiar modernoaren zutabe, mutil gazteak sistematikoki zikiratu izan ditu armadak. Joseba Zulaika «ETAren hautsa» - 71. orr.\nBere garajearen parean aparkatzea zure autoa sistematikoki. Hasier Etxeberria «Patri maitea» - 78. orr.\neskubideak sistematikoki urratzen (7); ia sistematikoki (3); sistematikoki erabiltzen (6); sistematikoki gertatzen (3); sistematikoki hiltzen (3); sistematikoki ukatzen (3); sistematikoki urratzen (11); sistematikoki urratzen dira (4)


Gobierno Vasco Irekia :: Etorgai programaren balantzeaaren aurkezpena\n2012(e)ko Martxoak 09\nFuente: Irekia - Gobierno Vasco Etorgai programaren balantzeaaren aurkezpena\nI+Gari laguntzeko Etorgai programaren zati den lanaren balantzea aurkeztu du lehendakariak, aurten 42 milioi eurorekin hornituta dagoena eta inbertsio pribatuko beste 80 milioi ere mobilizatuko dituena.\nE-Vito proiektu horretan inbertituriko euro publiko bakoitzak 2,26 euro pribatu mobilizatzea lortu du. Hamar euskal enpresak eta Zientzia, Teknologia eta Berrikuntzarako bost agentek, Mercedes buru dela, parte hartu dute garapenean. Partzuergoa osatu duten enpresen 8 patente izan dira proiektu horren emaitza.\nEtorgai E-Vito proiektuaren balantzea aurkeztu du gaur Patxi López lehendakariak Arabako Teknologi Parkean. 13,5 milioi euro (9,5 milioi jatorri pribatukoak eta 4,1 milioi Eusko Jaurlaritzarenak) mobilizatu dituen proiektu horrek euskal automozio-sektorearen garapena eta auto elektrikoaren nazioarteko merkatuaren eskakizun berrietarako egokitzapena bultzatzea lortu du.\nBertan, 10 euskal enpresak parte hartu dute guztira, Mercedesen lidertzarekin, baita Zientzia, Teknologia eta Berrikuntzarako Euskal Sareko bost agentek ere. Vito E-Cell furgoneta elektrikoa izan da horren azken emaitza, seriean fabrikatzen den mota horretako lehenengoa, eta 2011ko otsailetik aurrera merkatuan izango dena. Mila furgonetatik gora fabrikatu dira jada.\nMercedes buru duen eta enpresa horrek berak koordinatu eta inplementaturiko proiektu estrategiko hori bultzatzeko Industria, Berrikuntza, Merkataritza eta Turismo Sailak bideraturiko aurrekontua 4,1 milioi eurora iritsi da. Horrela, inbertituriko euro publiko bakoitzeko 2,26 euro pribatu mobilizatu dira.\nLankidetza publiko-pribatuaren garrantzia nabarmendu du lehendakariak, baita I+Garen aldeko apustu garbia ere, berrikuntza gehien aplikatzen duten eta nazioartekotzen diren enpresak baitira gehien hazten direnak, lehendakariak berak adierazi duenez.\nIldo horretan, Zientzia, Teknologia eta Berrikuntza Plan berria nabarmendu du, 2011-2015 aldian 8.946 milioi euro mobilizatzea aurreikusten duena. Abenduan onarturiko plan horrek Euskadin I+Gari eskainitako gastuko BPGaren % 3ko maila gainditzea du erronkatzat. Aurten lehen aldiz gainditu du % 2ko maila Euskadin eta EB-15aren batez bestekoa berdindu du.\nGainera, zehaztu du erronka hori euskal enpresen inplikazioarekin soilik gainditu ahalko dela, eta ondorio biderkatzailea gertatzen bada betiere, I+Gan inbertituriko euro publiko bakoitzeko inbertsio pribatuko beste 2 euro mobilizatzea eragiten duen ondorio biderkatzailea, proiektu honetan gertatu den bezala.\nEra berean, euskal enpresei laguntzeko bere apustua ere atxiki du, enpresek sortzen baitute jarduera eta enplegua, eta horixe da berriki aurkezturiko 2.180 milioi euroko ezohiko finantzaketa-programaren arrazoia, Kutxabanken laguntzarekin egindako programarena.\nEkitaldian nabarmendu denez, proiektu horien aldeko apustua eginez jarraituko du Eusko Jaurlaritzak, baita aurrekontu-murrizketek horrenbeste mugatzen duten garai honetan ere. Nazioartean abangoardian dagoen industria berritzailea dauka Euskadik. Ibilgailu elektrikoa da horren adibiderik onenetakoa.\nElkarraldira bertaratu dira, halaber, Industria, Berrikuntza, Merkataritza eta Turismoko sailburu Bernabé Unda, Arabako diputatu nagusi Javier de Andrés, eta Gobernuaren Euskadiko ordezkari Carlos Urquijo, baita proiektuan parte harturiko enpresa bakoitzeko hainbat ordezkari ere.\nInplikaturiko enpresak bideo baten protagonista izan dira, eta bertan E-Vito proiektuaren osagaien elaborazioan parte hartu izanaren esperientziaren berri ematen dute, baita ikerketa-prozesuetatik ateratako produktuen bikaintasunen berri ere. Ekitaldian bertan proiektatu den bideo hori Euskal Telebistaren Teknopolis programan bilduko dute etorkizunean, Etorgairen emaitzei buruzko atal espezifiko bat gaineratuko baitu programak.\ne-VITO proiektua (Etorgai)\nEtorgai ekimena Industria, Berrikuntza, Merkataritza eta Turismo Sailaren enpresen I+Gari laguntzeko eta izaera estrategikoa duten industria-ikerketako proiektu integratuetan lankidetza sustatzera bideratutako programetako bat da. 2011ko ekitaldian onartutako proiektuek 34 milioiko inbertsioa eragin dute, eta 175 enpresa izan dira onuradun. 2012an deialdia martxoaren 30ean itxiko da, eta aurreikusi den inbertsioa 42 milioi eurotik gorakoa izango da. Inbertsio publiko horrek I+Gan guztira 120 milioi euroko inbertsioa mobilizatuko du.\nProiektu zehatz hori bereziki interesgarria da automozioaren osagaien sektorearekin erlazionatuta dauden Euskadiko agente guztientzat.\nEnpresentzat, negozioaren ikuspuntutik, Ibilgailu Elektrikoaren bilakaerari lotutako erabakiak hartzea erraztuko duelako.\nHorien I+G+Bko unitateentzat, beren proiektu-zorroen teknologia-arriskuak mugatu ahal izango dituztelako, hobeto ezagutuz zer teknologia-ezagutza mota garatu behar den eta zer erritmotan.\nZientzia- eta teknologia-agenteen komunitatearentzat, tokiko industriaren interesa zehatz-mehatz ezagutuko dutelako eta bere premien arabera ezagutza berria sortuko dutelako.\nEtorgai E-Vito proiektuak, zeinaren trakzio-enpresa Mercedes izan den, automozioaren sektoreko hamar euskal enpresek garatutako ezagutza eta gaitasun teknologikoak integratu ditu: CIE Automotive, CIE Inyectametal, Cikautxo, GKN Driveline, Maser, Estampaciones Vizcaya, Inauxa, P4Q Electronics, GAT Staf, eta, noski, Mercedes. Eta Zientzia eta Teknologiako Euskal Sareko lau agente: Robotiker Fundazioa, Autotech Engineering AIE, CIE I+D+i Fundazioa, Edai Technical Unit AIE eta AIC Automotive Intelligence Center Fundazioa.\nCIE Automotive eta CIE Inyectametal enpresek makina elektrikoaren eta eragintzaren diseinu modularretan oinarritutako osagaien eta soluzio integralen ikerketari lotutako jardueretan hartu dute parte, ibilgailu elektrikoaren propultsio-premiei egokitutako kontzeptu berritzaileak izaki.\nGKN Driveline enpresak ibilgailuaren elektrifikazioa garatu du, etorkizuneko transmisioetan garrantzi handiko alderdia delako.\nMaser enpresak ibilgailuen ateentzako elektronikako espezialitatean jardun du.\nBestalde, Estampaciones Vizcaya enpresaren ekarpena, ibilgailuen elektrifikazioaren ondoriozko aldaketei lotutako egitura-kontzeptu berrien ikerketa izan da.\nCikautxo enpresak ibilgailuen esekidurarako kautxuzko osagaiak garatu eta fabrikatu ditu.\nInauxa enpresaren ekarpena hiri-ingurunera egokitutako maneiagarritasuna bermatzea izan da, eta ibilgailuaren esekiduran sentsoreen eta eragingailuen integrazioa garatu du.\nP4Q ELECTRONICS (P4Q) enpresak elektronikoki kontrolatutako elementu aktiboen lan-ildoen kontsolidazioan parte hartu du.\nGAT STAFF enpresak mangeta konplexuen eta betekizun dimentsional eta funtzional zorrotzen mekanizazio-prozesuak ezarri ditu sistementzat, askatasun-maila desberdinekin.\nAutomozioaren sektoreko enpresa horien parte-hartzearen emaitza gisa, partzuergoko enpresek 8 patente berri erregistratu izana azpimarra daiteke.\nfurgoneta elektrikoak Mercedes Etorgai I+G proiektua balantzea Industria Berrikuntza Merkataritza eta Turismo Sailburua Lehendakari Berri honen iruzkinen RSSa\nEl Gobierno y 10 empresas vascas han colaborado en la Vito electrica en un proyecto de 13,5 millones de euros http://t.co/HIFMUqaR” @osvalbuena duela urte bat gutxi gora behera\nEl Gobierno y 10 empresas vascas han colaborado en la Vito eléctrica en un proyecto de 13,5 millones de euros http://t.co/virYcW3R” @emprenderzitek duela urte bat gutxi gora behera\njeitsi (592.2 KB)\nJeitsi audio bilduma (zip) totala_lehendakari_berrikun...\nJeitsi bideo mpg bilduma (zip) 2012_03_09_lehen_etorgai_01...\n609.7 KB (.jpg)\n612.3 KB (.jpg)\n547.5 KB (.jpg)\n562.2 KB (.jpg)\n546.6 KB (.jpg)\n742.8 KB (.jpg)\n571 KB (.jpg)\n583.2 KB (.jpg)\n453.2 KB (.jpg)\n722.1 KB (.jpg)\nJeitsi argazki bilduma (zip) Intervención_del_Lehendakar...\n45.9 KB (pdf)\nHIPERION proiektuak inbertsio pribatuko 5,7 milioi euro mobilizatu ditu makina-erremintaren sektorean 9 hilabete · 0\nEnpresen eskaerek proiektu estrategiko berrietarako % 48,8 gora egin dute 2012an 9 hilabete · 1


Sakrilegioa | Gizapedia\nSakrilegioa (latinezko sacrilegium hitzetik, bere aldetik sacri, "sakratu", eta legere, "hartu", hitzetatik) sakratuak diren objektu, tokiak eta ospakizunak profanatzean, hots dagokien moduan ez erabiltzean, egiten den bekatua da, bereziki profanazioa nahita, mespretxuz eta laidoz burutzen denean, haien sakratutasunaren aurka. Sakrilegioa termino erljiosoa da, erlijiotik profanazioa gaitzesteko erabiltzen dena, eta bereziki kristautasunean erabiltzen dena; profanazioa berriz, adiera arrunteko terminoa da, gauza sakratuekin zor zaien errespeturik gabe jokatzen denean, eta zuzenbidean delitutzat hartzen dena kasu batzuetan.\nArtikulu hau honela aipatu: Sarasola, Josemari, "Sakrilegioa"; Gizapedian, 22 abuztua, 2018, /sakrilegioa/.\nProfanazioa sakratutzat hartzen diren objektu eta tokiak laidotzea da. Zuzenbidean delitua izaten da, bereziki gorpu, hilobi eta hilerriei buruz, hildakoei zor zaie begirunea urratzen denean, hala nola baimenik…


1.000tik gora dantzari Miarritzen — dantzan.eus\nHemen zaude: Hasiera › Hemeroteka › 1.000tik gora dantzari Miarritzen\n1.000tik gora dantzari Miarritzen\nIpar Euskal Herriko Dantzari Txiki Egunak 30 talde bildu ditu, eta arrakastatsua izan da beste behin ere\nEgia da maiatzaren 8a besta eguna izateak ere laguntzen duela arrakasta izateko. Ez dago lanik, Bigarren Mundu Gerlaren bukaera gogoratzeko, eta, gainera, eguzki eder batek alaitu duela eguna, aitzakia ezin hobea da guraso, lagun eta senideentzat beren dantzari txikiak sostengatzeko. Hor daude horietako anitz, beren argazki tresna edota kamerekin seme-alaben keinu guztiak behin betiko finkatu nahian. Jantzi ederrak soinean dituztela haurrek, «ai! ze polita!», «begira horiek, kolore-kolore...», «errazu adio aitari!» eta horrelakoak entzun daitezke.\nHaur anitzentzat, beren herritik kanpo beren burua dantzari bezala agertzeko aukera bakarrenetako bat da Dantzari Txiki. Eta horregatik dute preseski antolatzen egun hau, Elorri Garat EDBko idazkariordeak azpimarratu duen bezala. Kirol edo beste jardueretan txapelketa edo bestelakoak baldin badituzte, dantzaren kasuan, aukera gutxi. Maiatzaren 8 honi esker, gutxienez, urtean egun bat atxikia dute. Baina egunak badu beste xederik ere: «Dantza zein hedatua den erakustea da helburua. Usaian dantza taldeak beren herrian bakarrik dira dantzatzen. Hemen beste herrietakoak ikusten ahal dituzte eta haiek dantzatzen ez dituzten dantza batzuk preziatu ere. Beste batzuei ikasteko gogoa sortzen ahal zaie. Besteak ezagutzeko eta harremanak lotzeko ere balio du egunak», gaineratu du Garatek.\nHainbeste dantzari bilduz, bide batez, euskal dantzak pisu eta indar bat baduela erakusteko plaza bat ematen die egunak kanpokoei begira, Garaten ustez. Hain zuzen, kopuru horrek erran nahi ote du euskal dantza osagarri onean dela? «Ez dakit gai naizen errateko osagarri onean den ala ez. Dantzarien kopuruaz ari bagara, ikusiz mila dantzari biltzen ahal direla horrela egun batean, horretan ez da dudarik. Gero, dantzarien mailaz mintzatzen bagara, hor, denetarik entzuten duzu. Batzuek diote dantza gero eta gaizkiago doala. Baina, memento berean, badira sorkuntzak ere. Gero, bakoitzak ikusten du sorkuntza horiek maite dituen ala ez, baina hasteko, bizitasun bat bada, bai. Gehiago izaten ahal dela? Segur, baina bada gogo bat euskal dantzak iraun dezan, zaharrak berriz ikasiz edo berriaz sortuz». Hori bai, txiki-txikietan ez dira oraino arras horretan: «Gurasoek eta haurrek dantza ez dute beste jardueren hein berean ezartzen. Ez da lehentasunetan. Baina, halere, dantzan ikusten dituzularik, ageri da gustukoa dutela, ez dira behartuak heldu. Gero, bada ere talde bakoitzak zer izpiritutan lantzen duen dantza. Batzuek dantza guztiak esplikatzen dituzte. Ikurrinaren agurra eta horrelakoak, zentzua ulertzeko behar diren esplikazioak ematen dituzte, kurtsoak euskaraz ere ematen dituzte. Beste batzuek kirol soil bat balitz bezala irakasten dute, ez dira urrunago joaten. Halere, gehienak kulturaren zentzuari lotuak dira».\nBada orain hogei bat urte Dantzari Txiki antolatua dela. Eta kopuruak handituz doazela seinale, iaz abiatu Dantzari Gazte egunaren bigarren aldia pentsatua dute aurtengo. Hendaian iraganen da, ekainaren 2 eta 3an. Egun horiek hamahiru urtetik goitikoentzat dira.


Lady Bird: Film txiki, Zinema handi — Zinema Uneak\nLady Bird: Film txiki, Zinema handi\nLady Bird: Film txiki, Zinema handi Lady Bird filmari buruzko kritika http://www.zinemauneak.eus/estreinaldiak/lady-bird/lady-bird-film-txiki-zinema-handi http://www.zinemauneak.eus/estreinaldiak/lady-bird/@@images/poster/large\nLander Arteaga E. - 2018-02-23T03:23:00+01:00\nLady Bird Greta Gerwig aktoreak bakarka zuzentzen duen lehenengo filma da. Istorio xume baina indartsu bat, bikain kontatuta eta modu zoragarri batean gainera. Lady Bird film txiki bat da, baina Zinema bikainaren adibidea ere.\nGazte batek nerabetik heldutasunera egiten duen bidaia kontatzen du, askotan ikusitako ideia bat baina gidoi hurbil eta erakargarri baten bidez. Gerwig berak sinatutako gidoia puntada zehatzak ematen ditu, solasaldi bikainez jorratuta eta erritmo lasaien indarrarekin.\nLady Bird protagonista gazteak esperientza ezberdinak biziko ditu, maite ez duen bere bizitza atzean utzi nahian. Bizitza eta Sakramento. Sentimentuen barnera bidai sentitu bat, hazkuntzaren beldurren, desioen, gorrotoen eta esperientzien ispilu. Pelikula xume eta sinple bat osatuz, hitz larriz idatzi beharreko zinema osatzen du Gerta Gerwig. Nola? Baliabide teknikoetan gailentzen ez dena, zuzendari lan zoragarri batekin orraztuz.\nEta guzti honen ondorioz, eta ideia horretaz baliatuz, Saoirse Ronanek eta Laurie Metcalfek bi pertsonaia hunkigarri osatzea lortzen dute. Biak Oscar sarietarako izendapen banarekin, pantaila handian biak batera ikusten ditugun bakoitzean beste guztia berdin digu. Biak protagonista nagusiak, biak biziko dugun bidaiaren gidariak. Hori bai, Tracy Letts edota Lucas Hedges, besteak beste, ahaztu gabe. Aktore talde guztia bikain mugitzen gidoia zoragarri eta hunkigarri honen solasaldi dibertigarrien artean.\nJasotako sari eta izendapen guztiak merezitakoak dira, sinpletasuna maisu-lan bilakatzen duelako. Txikitasuna, handitasun bihurtzen duelako.\nOnena: Greta Gerwig zuzendariak bere aktoreen onena ateratzea lortzen du. Zoragarriak Saoirse Ronan eta Laurie Metcalf, baina baita ere inguruan duten beste aktoreak. Aktore-lan bikaina lortzen bada, edozein pelikula handia egiten da.\nTxarrena: Zinema estilo zehatz bat da eta ikusle askok maite egingo dute, baina beste hainbat ez dute gustuko izango. Estatu Batuetan egiten den Indie Zinemaren adibide bikaina, onerako eta txarrerako.\nIzenburua: Lady Bird\nGidoilaria: Greta Gerwig\nAntzezleak: Saoirse Ronan, Laurie Metcalf, Tracy Letts, Lucas Hedges, Timothée Chalamet\nMusika: Jon Brion\nIraupena: 94 min


Maixabel - - Aiurri.eus\nFelipe Izagirre 2021-10-08 09:00\nJakingo duzue "Maixabel" filma Donostiako Zinemaldiko Sekzio Ofizialean eskaini dutela; zenbaitek dagoeneko Basteron edo beste aretoren batean ikusi duzue. Badirudi filmak harrera ona izan duela, Zinemaldian eta zinema aretoan. Nik ere ikusi nahi nuen, eta tartea aprobetxatu nahi dut ikusi ondorengo sentipen, emozio, iritzi, eta nolaz ez, negar malkoen berri emateko.\nHistoria erreala ezaguna da. Maixabel Lasaren senarra, Juan Mari Jauregi, Gipuzkoako Gobernadore Zibil ohia eta PSE-EEko militantea zen. Tiroz hil zuen ETAk, Tolosako Beotibar frontoiko kafetegian. Hor hasten da Maixabelen gurutz bidea. Egun batetik bestera biktima bihurtzen da, bere barnean zauri sakona irekitzen da. Sumendia bailitzan sentimendu nahasiak, hala nola, haserrea, tristura, amorrua, mendekua…, sortzen dira.\nHiltzailea, berriz, biktimarioa bilakatzen da eta bere bizitzan, nahitaez, inflexio puntua.\nBien egunerokoa paraleloki garatzen joango da, nork, ahal duen moduan, bere egoera kudeatuz. Maixabelek, esaterako, alaba badu eta harentzat laguntza ezin hobea bihurtzen da. Denborarekin Maixabel Lasa pertsonaia publikoa bilakatzen da eta biktimen mundu horretan sartzen da. Jakina, biktima guztiek –elkarte asko baitira biktimen artean– ez dute begi onez ikusten.\nMaixabel Lasa beti ikusi izan dut biktima berezi gisa, esan nahi baita, beti agertu dela presoen birgizarteratzearen alde, aitortu duela badirela gure gizartean beste sufrimendu asko; badirela gure gizartean, beste zenbait eragilek burututako hilak, eta denek merezi dutela aitortza, errekonozimendua eta erreparazioa. Gure herri honetan kontaketa asko daude, memoria asko ere bai, noski. Pentsaera horrek kritika ugari ekarri dizkio beste zenbait biktimen elkarteetatik.\nBere senarra hil zuen ETAko presoak ere bere bidea eginez joan zen; bere kontraesan, kezka, zalantzak ahal zuen moduan kudeatuz. Niretzat, filman agertzen den prozesu hori emozioz, sentimenduz josita dago. Negar malko ugari sentitzen da eta, niri behintzat, prozesu horrek denak negar malko ugari sortu zizkidan. Sakona bezain zaila da prozesua, konplexua, gorabeheraz beteta, inondik ere ez lineala; elkarrekiko begirada, komunikazio ez berbala, etab.\nDenbora aurrera doan bitartean, zenbait preso, Juan Mari hil zuen ETAko militantea barne, erakundea utzi eta Langraitzeko espetxera ekartzen dituztela. Hor sortzen da biktima eta biktimarioak aurrez aurre egin duten kaltea aitortu eta erreparatzeko aukera. Bitartekariak ere agertzen dira eta, erraza dirudien arren, ez da batere erraza. Biktimaren zauriak sakonak dira, eta denbora behar da.\nMaixabelen kasuan, aukera hau sortzen denean, presio ugari sentitzen du bere inguruko jendearen aldetik. Nola hitz egingo duzu zure senarraren hiltzailearekin? Antzeko esamesak entzun behar ditu. Esan bezala, ez baita batere erraza.\nMaixabelek ondo ezagutzen zuen bere senarra. Juan Mari gizon irekia eta elkarrizketarako prestua zen. Badaki bere senarrak egingo zuela eta aurrera egiten du presio guztien gainetik. Presoak ere baditu bere zailtasunak baina aurrera egiten du.\nEta, hor non aurkitzen diren biak aurrez aurre, elkarri begira. Hor hasten da prozesua. Kostako zaie errenditzea, baina ezin gara barruko gorrotoarekin bizi, burusuntsitzailea baita. Bizitzan ere gertatzen da: familietan, bikotekideen artean, etab. Prozesu hori oso ongi islatzen da, eta azkenean, Maixabel eta presoaren artean barnea hustu eta garbitu ondoren, halako harreman estu bat sortzen da. Maixabelen lagunak haren senarraren monolitoan omenaldi bat egiteko biltzen direnean, auto batean eta elkarren ondoan, presoa eta Maixabel bertara iristen dira. Jendea urduri dago, baina halere biak tinko agertzen dira. Presoak lore sorta jartzen du monolitoaren aurrean, denen harridurarako. Xalbadorren heriotzean abesten hasten dira, eta hori niretzat amaiera apoteosikoa da.\nIzango ahal du jarraipenik, hau baita bizikidetzarako bidea. Filmak badu mamia!!


Jostailuak - KontsumoBIDE-Kontsumoko Euskal Institutua\nJostailu dira 14 urtetik beherakoek jolasteko esklusiboki edo ez diseinatutako produktuak. Segurtasun eta etiketa-arau zorrotzak bete behar dituzte, talde hori nolakoa den ikusita\nBideojokoei dagokienez, aisia-produktu elektronikoak izaki, kontuan hartzekoa da jostailuen segurtasunari buruzko 1205/2011 Errege Dekretuak ez dituela jostailutzat jotzen. Dena den, bideojokoek ere izaten dute etiketa bat, non produktuak zer eduki duen eta bideojokoan aritzeko gutxienez zenbat urte izan behar diren azaltzen den.\nJostailuek bete behar dituzte honako betebehar hauek:\nProduktuaren eta fabrikatzailearen edo inportazio-enpresaren identifikazioa agertu behar da.\nEE marka ere eduki behar dute. Marka horrek adierazten du betetzen dituela Europar Batasunak ezarritako segurtasun-betekizunak. EE marka ikusteko moduan agertu behar da, horretarako jostailua erosi beharrik izan gabe, eta ezabaezina eta gutxienez 5 mm-ko garaiera izan behar du. Marka hori ezartzeko, fabrikatzaileek beren produktuak baimendutako erakundeetara bidaltzen dituzte, segurtasun-betekizun guztiak betetzen dituztela ziurtatzeko.\nGainera, beste hainbat ohar ere izaten dituzten:\nProduktuaren erabilerari buruzko oharrak, eta, hala bada, erabiltzeko adin-mugak. Jostailu oso txikiak badira, adierazi behar dute ez direla egokiak 3 urtetik beherako haurrentzat, eta azaldu, zergatik (esaterako, haurra ito egin daitekeela).\nElektrikoki funtzionatzen duten jostailuek: gehienezko potentzia, zer elikatze-tentsio behar duten eta zenbat energia kontsumitzen duten azaldu behar dute.\nKometak eta jostailu hegalariek: linea elektrikoetatik gertu ezin dela horiekin jolastu adierazi behar dute.\nBabes-ekipoak direla diruditen jostailuek, hala nola kaskoek, betaurrekoek eta maskarek: istripua izanez gero ez dutela babesten adierazi behar dute.\nUretako jostailuek: neska-mutila zutik egoteko gai denean eta pertsona heldu baten begiradapean dagoenean bakarrik erabili behar direla uretan adierazi behar dute. Produktu puzgarriek, flotagailuak ez badira, ezin direla flotagailu bezala erabili adierazi behar dute.\nIrristailu eta patineteek: babes-ekipo egokia jantzita erabili behar direla adierazi behar dute.\nEsperimentu kimikoak egiteko jostailuek: 10 urtetik gorako neska-mutilentzat direla adierazi behar dute, eta, halaber, ohartarazi substantzia arriskutsuak dituztela.\nInforma zaitez jostailua erosi baino lehen, gerora arazorik ez izateko. Gogora ezazu etiketa dela informazio jasotzeko elementu garrantzitsuena. Komeni da gomendio orokor hauek kontuan izatea:\nIrakurri beti jostailuaren erabilera-jarraibideak eta etiketak.\nEgiaztatu EE marka baduen, horrek adierazten baitu jostailuak betetzen dituela segurtasun-arau guztiak.\nErosi, dibertitzeaz gain, ikasteko eta balioak geureganatzeko balio duten jostailuak.\n-1205/2011 Errege Dekretua, abuztuaren 26koa, jostailuen segurtasunari buruzkoa. [es]\nInformazio-orria deskargatu (pdf, 872 kB)


Maite ArroitajauregiDani Blanco\nHara txelista poperoa!\nEgungo txeloak orain 300 urtekoak direlako ez dut sudur-puntan jartzen zaidana egin behar? Ez dut inoiz inori esplikaziorik emateko beharrik sentitu.\nZure proposamena... nola esan... interesgarria da. Alegia, ez dagoela sailkatuko duen amaren semerik.\nZergatik sailkatu behar da dena? Zergatik galdetzen didate elkarrizketa guztietan nola definituko nukeen nire musika? Etorri, entzun, eta kito. Ez al da nahikoa egiten dudana nire gustuen ispilu izatea?\nEgiten duzuna zure gustuen ispilu?! Horrek psikoanalisia merezi du...\nSortzea beti da terapeutikoa. Aldatu egiten zaitu. Sortu ostean ez zara inoiz sortu aurretik zinena izango. Barrenak askatzeko modu bat da, pisu bat gainetik kentzea.\nKontuz, oholtzan biluzik agertzea pisua da eta!\nBai, biluzten naiz, naizena erakusten dut, baina ez nago kanalean irekita! Jotzen dudana bizi dut, eta ehuneko ehunean transmititzeko ez bada, nahiago dut etxean geratu. Ez da etika, ez da morala, baina bai nire buruarekiko eta publikoarekiko errespetua.\nEzin hobeto geratu zaizu.\nBirtuosismoa azala da. Mikel Laboa kantari eta gitarrista ona zen? Ez, baina izugarri transmititzen zuen. Zentzu horretan, askoz gehiago interesatzen zait Lisabo, nahiz teknikoki onak ez izan, segundo bakarrean 8.000 nota jotzen duen edonor baino.\nIndustriaren negar hotsak, Sinde legea, SGAEren eskandalua, Musikeneko afera... Birtuosismoa ez, harpa jotzea da hori!\nNire lehen diskoa agortu zen eta bigarrena ondo saltzen ari da, ez nago SGAEn erregistratuta ez dudalako erakunde horretan sinisten, Sinde legea izugarrizko akatsa iruditzen zait, eta Musikene... Zer zen galdera?\nInternetek musika munduan eragin duen sarraskia azalduz erantzun beharreko bat.\nNori egin dio kalte Internetek? Uste duzu U2k zenbat diru galtzen duen inporta zaidala? Badakizu hala ere zenbat irabazten duten? Ez dugu sinistuko multinazionalak miseria gorrian daudenik, ezta?\nZu kontserbatoriotik pasea zarela sinistea ere...\nDenak gara gizaki musikalak, denak daukagu gaitasun musikala, eta kontserbatorioak hori garatzen laguntzen du. Tamalez, musika irakurri eta interpretatzen erakusten dizute, ez sortzen. Pentsa, kontserbatoriotik irten naizenetik ez dut ia partiturarik jo!\nPufff, aurrerantzean nondik joko duzun pentsatzeak dardarka nauka!\nUmeentzako disko eta emanaldi bat prestatu nahi nituzke. Pirritx eta Porrotx gure lagunak dira baina koadrila osatu behar diegu. Pupu eta Lore asko behar ditugu, eta zergatik ez Mursego bat?\nKanal honetan artxibatua: Mursego


Erbioz Landa Etxea ( Lezaun) · Turismo rural en Navarra\nEstás en: HASIERA · MAPA ELKARRERAGILEA · OSTATUAK » Erbioz Landa Etxea ( Lezaun)\nUrbasa-Andiako Parke Naturalean, Lezaun herrian kokatua.\nERBIOZ-ek inguru zoragarri batean oporraldi lasai eta ahaztezin bat igarotzeko aukera ezin hobea ematen dizu. Gure etxean, erosotasun guztiekin eta inguru paregabe batean deskantsu egun batzuk pasatzeko beharrezko guztia aurkituko duzu. Maiatzetik irailera gure igerileku estalian baina zaitezke! Eta neguan aldiz, suaren inguruan eseri eta isiltasunaz gozatu.\nErbioz-ek, bere lau solairutan banaturik, 4 gela eta suite zoragarri bat eskaintzen dizkizu. Lurraren aurka eraikita dagoenez, “Los Cristinos” egongela hegoaldeko fatxadaren aldetik beheko solairua da, aldiz, iparraldekotik sotoa. Lorategia eta igerilekuaz gain bertan bainugela eta egurtegia ditugu. Sarrera nagusia beheko solairuan dago, baina, auto batentzako edukiera duen garajetik ere sar daiteke etxera. Hall-aren atzean Legarcel eta Aldaia gelak dauzkagu, hauek, baineradun bainugela handi bat partekatzen dutelarik.\nMarmolezko eskailerari jarraiki bigarren solairura iritsiko zara. Hegoalderantz orientaturik dagoen Lubierri gelak hidromasajeko kabinadun bainugela propioa dauka. Beren aldetik, Obats gelak eta Arleze suite-ak komuna partekatzen dute.\nAzkenik, dorrean estudio zoragarri bat daukagu, iparraldean balkoia eta hegoaldean terraza dituelarik.\nPLAZA KOPURUA: 11\nErbioz Landa Etxea


Berlinen barna (Gironatik New Yorkera?) | Mundua | Berria\nBerlinen barna (Gironatik New Yorkera?)\nAlfred Hitchcockek suspensea eta whodonit-a bereizteko darabilen formula ezaguna da: whodonit-a azken unean hiltzailea zein den dioskun istorioa litzateke; suspensean, aldiz, protagonistak baino datu gehiago ditugu, eta horrek sortzen du ezinegona. Bonbaren adibidea darabil Hitchcockek: bikote bat solasean erakusten badu eta bat-batean bonba bat lehertzen bada, ezustean harrapatuko gaitu. Aldiz, hasieratik mahaipeko bonba erakutsita, ezinegona nagusituko da, pertsonaiak lasai asko berbetan dabiltzan artean ikusleak badakielako zer dagoen gertatzear. Jose Antonio Agirre lehendakariak horretatik asko daukan liburu zirraragarria utzi zigun erbestealdian. Belgikan familiarekin oporretan dagoela, esaterako, eta naziek Frantzia inbadituko duten zurrumurruak aipatzean. Irakurleak badaki handik gutxira zer gertatu zen, eta lehendakariari hori bera salatu gura lioke, «segi berehala Ingalaterrara». Baina ez zen joan, eta itsasoko bidea itxi egin zen handik gutxira. Mozorrotuta, Berlinen espainiar diplomatiko frankista batekin daukan afaria ere ez sinestekoa da. Kontakizunean zehar, etengabe dabil Companysen memoria orririk orri. Inork irakurri ez balu, Gernikatik New Yorkera Berlinetik pasatuz Erein argitaletxean dauka.\nKonplotak ikustea atsegin du jendeak, baina determinismorik gabe, atzo Carles Puigdemont argi mintzatu zen: atxilotu zutenean, familia Bruselara iritsi berria zen Aste Santuko oporrak elkarrekin emateko, eta Puigdemonten asmoa ere, noski, haiekin elkartzea zen. Gertatutakoa ez zegoen inon idatzita; baina orain jokaldia erabat aldatu da. Barregarria ere izan da asteon Europako Batzordeko bozeramailea entzutea, berriz ere Kataluniako gatazka politikoa Espainiaren barne auzia dela esaten, lau estatutako justizia gaia aztertzen ari denean, beste hiruzpalautan agerraldiak eginda, eta iritzi publikoa deitzen den horren agendan gaia etengabe dagoela.\nEspainian jarrera historikoa ari da nagusitzen: «Mundua (Europa) gure aurka dago». Ez daude ohituta bakardade horretara, eurek estatu baten abantaila eta pribilegio guztiak izan eta independentistek horiek guztiak falta izan arren. Belgikan hasitako abentura berehala amaitzekoa ei zen. Gero flandriarrak eta Belgika oro har gutxiestea etorri zen. Suitza, Danimarka eta estatu txikiak estatu serioekin alderatzea hurrena. Baina Alemaniak bizkarra ematen dizunean, ez duzu gehiago nora begiratu laguntza eske. Kontua da Berlinek, berez, ez diola oraingoz bizkarra eman Madrili. Gurako lukete Varsovian edo Budapesten Alemaniak Espainiarekiko izan duen kondeszendentzia.\nBrexit-a gauzatzeko urtea baino gutxiago falta, Italian gobernurik ezin eratu, Hungarian Orban berrindartuta gaur itxura guztien arabera eta Alemanian bertan AfD geroz eta lotsagabeago aurpegirik xenofoboena agerian uzten, Espainiako krisi sistemikoak arazo txikia zirudien Europatik begiratuta. 2014an ondo antzean bideratu zuten errege aldaketa, eta bipartidismoaren lekuan ñabardura gehiago dakarten lau alderdik betetzea jokaleku nagusia, oso ohikoa da herrialde askotan. Estatu normalek arazoei aurre egiteko joera dute. Sistemari oro har, eta lurralde-egiturari erronka indartsu bat datorkionean, politikoki jokatu, herritarrek botoekin legitimatutako estatu izateak ematen dizkizun abantailez baliatu, eta auzia konpondu. EBko estatuek ez dute nahi kide baten baitako sezesiorik, baina geroz eta bakartuago dago Madril, inork ulertzen ez duen dogmatismo errepresibo batean kateatuta.\nIndependentisten Jordi Sanchezen aldeko hautua horri lotuta ei dago: NBEren esanei entzungor, Madrilek berriz ere lehendakari izatea galaraziko dion ustea, munduaren aurrean nabarmen geratuz. Arranguren zakurako beste tanto bat lortzea garrantzitsua izan daiteke taktikoki. Baina Alemanian Madrili ez eze, Bartzelonari ere mezu argia helarazi diote: taktikak utzita Puigdemont hautatzea dute bidea, Madrilen oldarra orain arteko gogorrena izango dela jakinda ere. Geroz eta nabarmenago ari baita geratzen.


Bizilagunak ekimenaren 7garren edizioa martxan da, «distantzian ere, gertu» - Urumea - Kronika.eus\nBizilagunak ekimenaren 7garren edizioa martxan da, «distantzian ere, gertu»\nKronika - Erredakzioa 2020-11-11 00:00\nJoan den urtean Bizilagunak ekimenean parte hartu zuten herritarrak, Plazan.\nBeste urte batez, Hernani izango da ekimen honetako kokalekuetako bat. Azaroaren 29an emango diote hasiera dinamikari, baina aurten online izango da, «egoerak hala eskatu duelako», azaldu dute Amherreko kideek.\nGipuzkoako SOS Arrazakeriak Bizilagunak ekimenaren 7garren edizioa aurkeztu du, COVID-19ak eragindako testuinguru berrirra egokitutako formatuarekin. Azaldu dutenez, proposamen berria da «azken urteetan proiektuan parte hartu duten migratzaileen ahotsak eta beharrak entzutetik abiatzea, baina baita normaltasun berriak eskatzen dituen baldintza berrietatik ere». Ekimenak Hernanin izango du kokalekuetako bat, beste behin. Horregatik, Amherrek parte hartzeko deialdia luzatu du.\nGipuzkoako SOS Arrazakeriak jakitera eman duenez, martxoko konfinamenduan eta alarma-egoeran, txosten diagnostiko bat egin zuten. Bizilagunak ekimenean parte hartzen zuten migratzaileen konfinamenduan eta deseskaladan izan zituzten zailtasun eta behar nagusiak bildu zituzten bertan, «elkarrizketa sakonen bidez». Ekimen honekin «auzotartasunetik aurrera elkartzeko eta elkarri laguntzeko harremanak suspertu behar dira, are gehiago zailtasun-uneetan».\nAurten online egingo da\nEdizioa azaroaren 29an izango da. Gipuzkoa Solidarioa galarekin emango dioete irekiera, arratsaldeko 17:00etan. Amherreko kideek adierazi dutenez, «orain arte etxeetan eta Atsegindegin egin badugu ere, aurten ezinezkoa izango da eta, beraz, online formatuan egingo dugu». Gipuzkoako SOS Arrazakeriak gehitu du aurten «inoiz baino beharrezkoagoa» dela ekimena aurrera eramatea, «sare eta bakardade faltagatik». Hori horrela, aurrez-aurre egiterik ezin bada, Interneten bidez edo telefonoz Bizilagunak dinamikak familia autoktonoen eta migratzaileen arteko harremanak sustatzen jarraituko du. Alegia, esperientziak partekatzeko fisikoki elkartu beharrean, Gipuzkoako SOS Arrazakeriaren Youtubeko kanalean egingo da, Facebooken eta Instagramen emandako zuzeneko baten bidez.


Serge - Oihaneder Euskararen Etxea\nHasiera » Agenda » Serge\nSerge Leihotik mundura\nArgazkia: Ricardo Santa Maria\nZortzi dira Leihotik mundura osatzen duten abestiak: Aintzira izoztuak, Dena itzaliko bagenu, Mezua, Maleta prest, Gorde itzazu malkoak, Amaitu gabeko puzzleak, Keak iraun bitartean eta Bukaeraren hasiera.\nEntzulea konplize eta bidaide hartzeko adina indar duten istorioak dira, luma delikatuarekin eta poetikoarekin idatziak. Zalantzarik gabe, inoren barrenak inarrosteko gai den emaitza plazaratu du.\nSerge-ren abestiei mina darie, loa kentzen duen min garratz hori. Nostalgiara daramana, oroitzapen tristeetara igeri egiten duena, bat-batean apurtu den orainaldi horren hormara, bukaeraren hasierara… Musikariaren barne borroka intimoa sorrarazi du horrek guztiak. Izan ere, gordinegia da askotan bizitza, eta hori da une honetan kudeatzea tokatu zaiona. Bere doinuek, ordea, badute argi izpirik behelaino artean. Itxaropenari zabalduta dagoen leihoa ere bada mundura atera duena, udaberrian berriro enarak itzul daitezen. Baldin eta inoiz joan badira…\nEsperantza hori diskoaren azalak ere erakusten du, eta Serge-ren alabetako batek eginiko marrazki koloretsuan oinarrituta dago. Eraikuntzak diruditen zutabeak dira, hainbat leihoz hornituak, baina kolore bizi-biziekin. Aitak bere musikarekin nagusiki proposatzen dituen malkoei eta hostoei kontrapuntua eman nahian.\n“Ate hau betirako itxi nahian nabil, ea bihar ez den ikusten zabalik, urtaro berri bat gure inguruan dabil, bizirik sentitzeko kolore berriz”